title: Moladh le haghaidh CINNEADH ÓN gCOMHAIRLE lena n-údaraítear an chaibidlíocht le haghaidh coinbhinsiún cuimsitheach idirnáisiúnta maidir le cur i gcoinne úsáid na dteicneolaíochtaí faisnéise agus cumarsáide chun críoch coiriúil

text:
               AN COIMISIÚN EORPACH
            An Bhruiséil,29.3.2022
            COM(2022) 132 final

            Moladh le haghaidh
            CINNEADH ÓN gCOMHAIRLE
            lena n‑údaraítear an chaibidlíocht le haghaidh coinbhinsiún cuimsitheach idirnáisiúnta maidir le cur i gcoinne úsáid na dteicneolaíochtaí faisnéise agus cumarsáide chun críoch coiriúil

               MEABHRÁN MÍNIÚCHÁIN

               1.COMHTHÉACS AN TOGRA

               •Forais agus cuspóirí an togra

                  Tá an chibearchoireacht fós ina bagairt mhéadaitheach ar shlándáil shaoránaigh agus ghnólachtaí an Aontais Eorpaigh (AE) de réir an Mheasúnaithe Europol ar Bhagairt na Cibearchoireachta Eagraithe ar an Idirlín
                     1
                  . Is feiniméan domhanda gan teorainn í an chibearchoireacht, agus le roinnt blianta anuas tá sé ina thosaíocht ag tíortha ar fud an domhain cur leis an gcomhar idirnáisiúnta chun an chibearchoireacht a chomhrac.

                  Is é Coinbhinsiún Chomhairle na hEorpa 2001 maidir le Cibearchoireacht (‘Coinbhinsiún Bhúdaipeist’) an chéad chonradh idirnáisiúnta maidir le cibearchoireacht, lena sainmhínítear cionta a bhaineann le cibearchoireacht, lena bhforáiltear do shraith cumhachtaí agus nósanna imeachta chun cibearchoireacht a imscrúdú, amhail líonraí ríomhaireachta a chuardach agus idircheapadh, agus fianaise leictreonach shlán i ndáil le haon choireacht, agus lena mbunaítear creat don chomhar idirnáisiúnta
                     2
                  . Tá Coinbhinsiún Bhúdaipeist oscailte do thíortha nach baill de Chomhairle na hEorpa iad, agus tá tíortha ó gach réigiún geografach tar éis aontú dó. Go dtí seo, tá 66 Stát is Páirtithe ann agus tugadh cuireadh do cheithre cinn déag de thír bhreise aontú leis. Tá sé ina bhunús le reachtaíocht i gcoinne na cibearchoireachta i 80 % de thíortha ar fud an domhain. Glacadh an Dara Prótacal Breise a ghabhann le Coinbhinsiún Bhúdaipeist ag Coiste Airí Chomhairle na hEorpa an 17 Samhain 2021, léiríonn sé sin go bhfuil an Coinbhinsiún ábhartha i gcónaí mar chreat le haghaidh comhar idirnáisiúnta maidir le cibearchoireacht
                     3
                  .

                  An méadú atá tagtha ar an teicneolaíocht faisnéise agus ar fhorbairt mhear na gcóras nua teileachumarsáide agus líonra ríomhaireachta agus úsáid agus mí‑úsáid teicneolaíochtaí chun críoch coiriúil, tá an méid sin mar chuid de chlár oibre na Náisiún Aontaithe (NA) freisin. An 21 Nollaig 2010, ghlac Comhthionól Ginearálta na Náisiún Aontaithe Rún 65/230 inar iarradh ar an gCoimisiún um Choireacht a Chosc agus um Cheartas Coiriúil (CCPCJ) sainghrúpa idir-rialtasach neamhiata a bhunú (‘an IEG’) chun staidéar cuimsitheach a dhéanamh ar fhadhb na cibearchoireachta
                     4
                  . Ag an seachtú cruinniú (agus an cruinniú deireanach) a bhí aige ón 6-8 Aibreán 2021, rinne IEG machnamh ar na réamhchonclúidí agus na moltaí uile a mhol Ballstáit na Náisiún Aontaithe
                     5
                   agus chomhaontaigh sé na 63 chonclúid agus mholadh a comhaontaíodh a tharchur chuig CCPCJ
                     6
                  . Ina staidéar, níor tháinig IEG ar chomhthoil maidir leis an ngá atá le conradh nua idirnáisiúnta maidir le cibearchoireacht.

                  Ag an am céanna, chuir roinnt Ballstát de chuid na Náisiún Aontaithe dlús lena n‑iarrachtaí chun an conradh sin a chur i gcrích sa phlé a rinne an Tríú Coiste ag Comhthionól Ginearálta na Náisiún Aontaithe. Ina dhiaidh sin, ghlac Comhthionól Ginearálta na Náisiún Aontaithe rún 73/187 an 17 Nollag 2018 maidir le ‘Cur i gcoinne úsáid na dteicneolaíochtaí faisnéise agus cumarsáide chun críoch coiriúil’
                     7
                  . Ina dhiaidh sin, an 27 Nollaig 2019, ghlac Comhthionól Ginearálta na Náisiún Aontaithe an dara Rún, 74/247, maidir leis an ábhar céanna, lenar bunaíodh coiste saineolaithe idir-rialtasach ad hoc neamhiata (‘an Coiste ad hoc’) chun coinbhinsiún idirnáisiúnta cuimsitheach a fhorbairt maidir le cur i gcoinne úsáid na dteicneolaíochtaí faisnéise agus cumarsáide chun críoch coiriúil. Sonraíodh sa Rún go raibh ar an gCoiste ad hoc na hionstraimí agus na hiarrachtaí idirnáisiúnta atá ann cheana a chur san áireamh go hiomlán, ar ionstraimí agus iarrachtaí iad ar an leibhéal náisiúnta, ar an leibhéal réigiúnach agus ar an leibhéal idirnáisiúnta maidir le dul i ngleic le húsáid na dteicneolaíochtaí faisnéise agus cumarsáide chun críoch coiriúil, go háirithe obair agus torthaí IEG
                     8
                  . An 26 Bealtaine 2021, ghlac Comhthionól Ginearálta na Náisiún Aontaithe rún 75/282 lenar cinneadh na rialacha mionsonraithe le haghaidh na caibidlíochta
                     9
                  . Chinn Comhthionól Ginearálta na Náisiún Aontaithe, inter alia, gur cheart don Choiste ad hoc sé sheisiún de 10 lá ar a laghad a thionól, agus tús a chur leo in Eanáir 2022, agus seisiún deiridh chun dréacht‑choinbhinsiún a chur ar fáil do Chomhthionól Ginearálta na Náisiún Aontaithe ag an 78ú seisiún a bheidh aige in 2024. Chinn sé freisin gur cheart don Choiste ad hoc an chéad, an tríú agus an séú seisiún idirbheartaíochta a thionól i Nua Eabhrac agus an dara, an ceathrú agus an cúigiú seisiún i Vín. An 20 Eanáir 2022, chinn an Comhthionól Ginearálta an chéad seisiún a chur siar go dtí dáta níos déanaí mar gheall ar staid phaindéim Covid‑19 i Nua-Eabhrac.

                  Is é is aidhm don togra seo rannpháirtíocht iomchuí an Aontais Eorpaigh sa chaibidlíocht sin a áirithiú ós rud é go meastar go bpléifear gnéithe a bhaineann le reachtaíocht agus le hinniúlacht an Aontais le linn na caibidlíochta, go háirithe i réimse na cibearchoireachta. Foráiltear le hAirteagal 3(2) den Chonradh ar Fheidhmiú an Aontais Eorpaigh (CFAE) go bhfuil inniúlacht eisiach ag an Aontas ‘chun comhaontú idirnáisiúnta a thabhairt i gcrích (...) a mhéid a d’fhéadfadh tabhairt i gcrích an chomhaontaithe difear a dhéanamh do rialacha comhchoiteanna nó raon feidhme na rialacha sin a athrú.’ D’fhéadfadh comhaontú idirnáisiúnta difear a dhéanamh do rialacha comhchoiteanna nó raon feidhme na rialacha sin a athrú i gcás ina bhfuil forluí idir an réimse a chumhdaítear leis an gcomhaontú agus reachtaíocht an Aontais nó go gcumhdaítear é den chuid is mó le dlí an Aontais.

                  Ós rud é go mbaineann an chaibidlíocht le hábhair a bhaineann le hinniúlacht an Aontais seachas CBES, ar ábhair iad a mheastar a bheidh mar phríomhchodanna den chomhaontú atá beartaithe, ba cheart an Coimisiún a cheapadh mar cheannaire ar an bhfoireann caibidlíochta. In ábhair a bhaineann leis an gComhbheartas Eachtrach agus Slándála, is é Ardionadaí an Aontais do Ghnóthaí Eachtracha agus don Bheartas Slándála a dhéanann an chaibidlíocht mar chuid den fhoireann. Áiritheoidh Príomh‑Idirbheartaí an Choimisiúin comhsheasmhacht fhoriomlán an chomhaontaithe. Faoi údarás an Phríomh‑Idirbheartaí, beidh seirbhísí an Choimisiúin ar thús cadhnaíochta maidir leis na codanna sin den chomhaontú nach mbaineann le CBES agus beidh SEGS ar thús cadhnaíochta maidir leis na codanna sin de na comhaontuithe atá beartaithe a thagann faoi CBES.

                  Cuirtear an moladh sin faoi bhráid na Comhairle de bhun Airteagal 218 CFAE chun údarú a fháil caibidlíocht a dhéanamh ar choinbhinsiún na Náisiún Aontaithe amach anseo thar ceann an Aontais Eorpaigh, treoracha caibidlíochta a chur ar fáil, agus an Coimisiún a cheapadh mar idirbheartaí.

               •Comhsheasmhacht le forálacha beartais atá sa réimse beartais cheana

                  Is tosaíocht de chuid an Aontais é an comhrac i gcoinne na cibearchoireachta, mar a léirítear i Straitéis 2020 an Aontais um an Aontas Slándála
                     10
                  , agus i Straitéis 2021 um an gCoireacht Eagraithe
                     11
                  . Sa tríú tuarascáil ar dhul chun cinn de chuid an Aontais Slándála 2021, gheall an Coimisiún go n‑áiritheodh sé rannpháirtíocht éifeachtach an Aontais sa chaibidlíocht le haghaidh coinbhinsiún cuimsitheach idirnáisiúnta maidir le ‘cur i gcoinne úsáid na dteicneolaíochtaí faisnéise agus cumarsáide chun críoch coiriúil’ ar leibhéal na Náisiún Aontaithe
                     12
                  .

                  Aithníonn an Coimisiún gur gá acmhainní na n‑údarás um fhorfheidhmiú an dlí agus na n‑údarás breithiúnach sa réimse sin a chur chun cinn agus a neartú a thuilleadh, chun reachtaíocht náisiúnta maidir le cibearchoireacht a fhorbairt, i gcás nach bhfuil an reachtaíocht sin forbartha go leordhóthanach. Aithníonn sé freisin an gá atá le comhar idirnáisiúnta a chur chun cinn sa chomhrac i gcoinne na cibearchoireachta agus tacaíonn sé le raon clár forbartha acmhainní i roinnt tíortha ar fud an domhain, lena n‑áirítear tíortha atá i mbéal forbartha
                     13
                  . Thacaigh an Coimisiún leis an obair atá á déanamh ag Sainghrúpa Idir-Rialtasach na Náisiún Aontaithe maidir le Cibearchoireacht, Coimisiún na Náisiún Aontaithe um Choireacht a Chosc agus um Cheartas Coiriúil, Oifig na Náisiún Aontaithe i leith Drugaí agus Coireachta (UNODC), Coiste Choinbhinsiún Bhúdaipeist maidir le Cibearchoireacht agus comhlachtaí eile.

                  An chaibidlíocht maidir leis an gcoinbhinsiún idirnáisiúnta, meastar go mbainfidh an chaibidlíocht sin le rialacha comhchoiteanna an Aontais chun an chibearchoireacht a chomhrac. Go háirithe, féadfar a áireamh leis sin Treoir 2011/93/AE maidir le teacht i dtír gnéasach ar leanaí ar líne agus pornagrafaíocht leanaí a chomhrac
                     14
                  , lena dtugtar aghaidh ar fhorbairtí nua sa timpeallacht ar líne amhail mealltóireacht (ciontóirí a ligean orthu gur leanaí iad chun mionaoisigh a mhealladh chun críoch mí‑úsáide gnéasaí); Treoir 2013/40/AE maidir le hionsaithe ar chórais faisnéise
                     15
                  , arb é is aidhm di dul i ngleic le cibear-ionsaithe mórscála trí cheangal a chur ar na Ballstáit dlíthe náisiúnta maidir le cibearchoireacht a neartú agus ardleibhéal smachtbhannaí coiriúla a thabhairt isteach; agus Treoir (AE) 2019/713 maidir le calaois agus góchumadh modhanna íocaíochta neamhairgid a chomhrac
                     16
                  , lena gcomhchuibhítear iompar coiriúil daoine nádúrtha nó dlítheanacha i ndáil le modhanna íocaíochta neamhairgid agus lena leathnaítear dliteanas coiriúil chuig airgeadraí fíorúla agus tiachóga digiteacha. Le hionstraimí eile de chuid an Aontais, cuirtear rialacha comhchoiteanna ar fáil chun coireanna a chomhrac ar féidir iad a chumasú trí úsáid a bhaint as córais faisnéise, amhail an sceimhlitheoireacht, an gháinneáil ar dhaoine, an gháinneáil aindleathach ar dhrugaí, an gháinneáil aindleathach ar airm, sciúradh airgid, an éillitheacht agus an choireacht eagraithe.

                  Meastar freisin go gcumhdófar leis an gcaibidlíocht bearta nós imeachta coiriúil agus bearta comhair. Áirítear i gcreat dlíthiúil reatha an Aontais ionstraimí maidir le forfheidhmiú an dlí agus comhar breithiúnach in ábhair choiriúla, amhail Treoir 2014/41/AE maidir leis an Ordú Imscrúdaithe Eorpach in ábhair choiriúla
                     17
                  , an Coinbhinsiún um Chúnamh Frithpháirteach in Ábhair Choiriúla idir Ballstáit an Aontais Eorpaigh
                     18
                  , Rialachán 2018/1727 maidir le Eurojust
                     19
                  , Rialachán 2016/794 maidir le Europol
                     20
                  , Rialachán (AE) 2017/1939 lena gcuirtear chun feidhme comhar feabhsaithe maidir le bunú Oifig an Ionchúisitheora Phoiblí Eorpaigh (‘OIPE’)
                     21
                  , Cinneadh Réime 2002/465/CGB ón gComhairle maidir le foirne comhpháirteacha imscrúdaithe
                     22
                  , Cinneadh Réime 2009/948/CGB ón gComhairle maidir le coinbhleachtaí i bhfeidhmiú dlínse imeachtaí coiriúla a chosc agus a shocrú
                     23
                  . Na tograí ón gCoimisiún i mí Aibreáin 2018 maidir le rochtain trasteorann ar fhianaise leictreonach
                     24
                  , agus an Pacáiste um Chomhair Póilíneachta
                     25
                  , atá faoi réir nós imeachta reachtach an Aontais faoi láthair, tá siad ábhartha freisin. Tá roinnt comhaontuithe déthaobhacha tugtha i gcrích ag an Aontas Eorpach go seachtrach le tríú tíortha, amhail na Comhaontuithe maidir le Cúnamh Dlí Frithpháirteach idir an tAontas Eorpach agus Stáit Aontaithe Mheiriceá agus idir an tAontas Eorpach agus an tSeapáin
                     26
                  .

                  Thairis sin, ghlac an tAontas roinnt treoracha lena dtreisítear cearta nós imeachta daoine atá faoi dhrochamhras agus daoine atá cúisithe
                     27
                  . Is ceart bunúsach é cosaint sonraí pearsanta, ceart a chumhdaítear in Airteagal 16 CFAE agus in Airteagal 8 den Chairt um Chearta Bunúsacha an Aontais Eorpaigh. Ní mór sonraí pearsanta a phróiseáil i gcomhréir le Rialachán (AE) 2016/679 (an Rialachán Ginearálta maidir le Cosaint Sonraí)
                     28
                   agus Treoir (AE) 2016/680 (an Treoir maidir le Cosaint Sonraí Póilíní)
                     29
                  . An ceart bunúsach atá ag daoine aonair go dtabharfaí urraim dá saol príobháideach agus teaghlaigh, dá n‑áit chónaithe agus dá gcumarsáid, cumhdaítear an ceart sin freisin in Airteagal 7 den Chairt um Chearta Bunúsacha. Áirítear leis sin urraim a thabhairt do phríobháideachas cumarsáide, chomh maith le trealamh teirminéil an úsáideora a chosaint, mar eilimintí riachtanacha. Ní mór sonraí cumarsáide leictreonaí a phróiseáil i gcomhréir le Treoir 2002/58/CE (an Treoir maidir leis an Ríomhphríobháideachas)
                     30
                  .

                  Ba cheart don chaibidlíocht a áirithiú go mbainfí amach an chosaint is airde is féidir maidir le cearta an duine le forálacha choinbhinsiúin de chuid na Náisiún Aontaithe a bheidh ann amach anseo, agus gur cheart na Ballstáit a bheith in ann dlí an Aontais a chomhlíonadh, agus an fhorbairt a dhéanfar air amach anseo á cur san áireamh freisin.

               •Comhsheasmhacht le beartais eile de chuid an Aontais

                  Chuir an tAontas Coinbhinsiún Bhúdaipeist chun cinn go leanúnach mar chreat tagartha dlíthiúil luachmhar solúbtha le haghaidh comhair idirnáisiúnta sa chomhrac i gcoinne na cibearchoireachta. Thug sé tacaíocht do thríú tíortha agus iad ag aontú don Choinbhinsiún, rud a chuir ar a gcumas dóibh creat dlíthiúil náisiúnta íosta a thabhairt isteach chun an chibearchoireacht a chomhrac agus chun na cumais imscrúdúcháin agus ionchúisimh is gá a fhorbairt, agus éascaíodh comhar le páirtithe eile sa Choinbhinsiún dá bharr sin
                     31
                  .

                  Bhí an tAontas Eorpach, arbh é an Coimisiún ab ionadaí dó, rannpháirteach go gníomhach freisin sa chaibidlíocht maidir leis an Dara Prótacal Breise a ghabhann le Coinbhinsiún Bhúdaipeist
                     32
                  . Beidh an Prótacal ar oscailt lena shíniú i mí na Bealtaine 2022. Ós rud é go gcumhdaítear na hábhair a chumhdaítear leis an Dara Prótacal Breise le hinniúlacht eisiach an Aontais, ghlac an Coimisiún, an 25 Samhain 2021, dhá thogra le haghaidh Cinntí ón gComhairle chun údarú a thabhairt do Bhallstáit an Aontais an Dara Prótacal Breise a ghabhann le Coinbhinsiún Bhúdaipeist maidir le Cibearchoireacht a shíniú
                     33
                   agus a dhaingniú
                     34
                  , chun leas an Aontais Eorpaigh.

                  Dá bhrí sin, ní mór don chaibidlíocht comhsheasmhacht agus comhleanúnachas a áirithiú le Coinbhinsiún Bhúdaipeist maidir le Cibearchoireacht agus leis na Prótacail Bhreise a ghabhann leis.

                  2.
                        BUNÚS DLÍ, COIMHDEACHT AGUS COMHRÉIREACHT

               •Bunús dlí

                  Le hAirteagal 218(3) den Chonradh ar Fheidhmiú an Aontais Eorpaigh (CFAE), foráiltear go gcuirfidh an Coimisiún moltaí faoi bhráid na Comhairle, agus, ar a dhéanamh sin dó, go nglacfaidh an Chomhairle cinneadh lena n‑údarófar an chaibidlíocht a thosú agus go n‑ainmneoidh sí idirbheartaí an Aontais. De réir Airteagal 218(4) CFAE, féadfaidh an Chomhairle treoracha a dhíriú chuig an idirbheartaí.

               •Coimhdeacht (i gcás inniúlacht neamheisiach)

                  Ní sholáthródh gníomhaíocht aontaobhach rogha eile mar nach mbeadh bonn leordhóthanach ann do chomhar le tíortha nach Ballstáit den Aontas iad. Tá sé níos éifeachtaí cloí le comhaontú iltaobhach ar nós Coinbhinsiún de chuid na Náisiún Aontaithe a d’fhéadfadh a bheith ann amach anseo, Coinbhinsiún a raibh an tAontas in ann dul i mbun caibidlíochta ina leith, ná dul i mbun caibidlíochta le tíortha aonair nach Ballstáit den Aontas iad ar an leibhéal déthaobhach.

               •Comhréireacht

                  Ní théann an tionscnamh seo thar a bhfuil riachtanach chun na cuspóirí beartais atá i gceist a bhaint amach.

               •An rogha ionstraime

                  Tá Moladh ón gCoimisiún le haghaidh Cinnidh ón gComhairle lena n‑údaraítear tús a chur leis an gcaibidlíocht i gcomhréir le hAirteagal 218(3) CFAE, lena bhforáiltear go gcuirfidh an Coimisiún moltaí faoi bhráid na Comhairle, agus glacfaidh an Chomhairle cinneadh lena n‑údarófar tús a chur leis an gcaibidlíocht.

               3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR

               •Meastóireachtaí ex post/seiceálacha oiriúnachta ar an reachtaíocht atá ann cheana

                  Neamhbhainteach.

               •Comhairliúcháin leis na páirtithe leasmhara

                  D’fhoilsigh an Coimisiún glao ar fhianaise le haghaidh an tionscnaimh seo ar a shuíomh gréasáin an 14 Eanáir 2022, agus bhí sé ar fáil ar feadh ceithre seachtaine chun barúlacha a fháil. Foilsíodh (cúig) freagra aonair ar an nglao ar fhianaise ar shuíomh gréasáin an chomhairliúcháin. Cuireadh na nithe sin san áireamh agus an togra seo á ullmhú.

               •Bailiú agus úsáid saineolais

                  Chuir an Coimisiún san áireamh tuairimí a chuir saineolaithe ó na Ballstáit in iúl le linn an phlé a rinneadh i meithleacha ábhartha na Comhairle agus an chaibidlíocht á hullmhú.

               •Measúnú tionchair

                  Neamhbhainteach.

               •Oiriúnacht rialála agus simpliú

                  Neamhbhainteach.

               •Cearta bunúsacha

                  Is dócha go gcumhdóidh an chaibidlíocht gnéithe a d’fhéadfadh cur isteach ar chearta bunúsacha amhail bearta nós imeachta coiriúla, sainmhínithe ar chionta coiriúla a d’fhéadfadh a bheith mar bhonn d’imeacht choiriúil, nó rochtain ar shonraí príobháideacha duine a fhaightear i gcomhthéacs imeachta choiriúil. Na forálacha atá le caibidliú, d’fhéadfadh cur isteach ar an gceart chun trialach córa, ar an gceart chun príobháideachais agus ar an gceart go ndéanfaí sonraí pearsanta a chosaint a bheith mar thoradh ar na forálacha sin. Ós rud é nár cheart go mbainfeadh rannpháirtíocht sa chaibidlíocht thar ceann an Aontais Eorpaigh an bonn de leibhéal cosanta na gceart bunúsach san Aontas, moltar sa tionscnamh seo ardleibhéal cosanta le haghaidh cearta bunúsacha a shaothrú.

               4.IMPLEACHTAÍ BUISÉADACHA

                  Níl aon impleacht bhuiséadach ar bhuiséad an Aontais. D’fhéadfadh costais aonuaire a bheith ar Bhallstáit an Aontais chun an Coinbhinsiún a chur chun feidhme nuair a bheidh an chaibidlíocht tugtha chun críche, ach ní féidir na costais sin a chinneadh ag an gcéim seo toisc nár cuireadh tús ceart leis an gcaibidlíocht go fóill.

               5.EILIMINTÍ EILE

               •Pleananna cur chun feidhme, agus socruithe faireacháin, meastóireachta agus tuairiscithe

                  Meastar go mairfidh an próiseas caibidlíochta go dtí 2024, agus féadfar an Coinbhinsiún a shíniú agus a thabhairt i gcrích dá éis sin. Moltar sa tionscnamh leanúint le próiseas caibidlíochta atá oscailte, cuimsitheach agus trédhearcach.

               Moladh le haghaidh

               CINNEADH ÓN gCOMHAIRLE

               lena n‑údaraítear an chaibidlíocht le haghaidh coinbhinsiún cuimsitheach idirnáisiúnta maidir le cur i gcoinne úsáid na dteicneolaíochtaí faisnéise agus cumarsáide chun críoch coiriúil

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 218(3) agus (4) de,

               Ag féachaint don Mholadh ón gCoimisiún Eorpach,

               De bharr an mhéid seo a leanas:

               (1)An 27 Nollaig 2019, ghlac Comhthionól Ginearálta na Náisiún Aontaithe rún 74/247 maidir le cur i gcoinne úsáid na dteicneolaíochtaí faisnéise agus cumarsáide chun críoch coiriúil, agus chinn sé coiste saineolaithe idir-rialtasach ad hoc neamhiata a bhunú a bheadh ionadaíoch do na réigiúin uile, chun coinbhinsiún cuimsitheach idirnáisiúnta a fhorbairt maidir le cur i gcoinne úsáid na dteicneolaíochtaí faisnéise agus cumarsáide chun críoch coiriúil
                  35
               . Ba cheart don Aontas a bheith rannpháirteach sa chaibidlíocht ar an gcoinbhinsiún seo.

               (2)Tá rialacha comhchoiteanna glactha ag an Aontas a bhfuil forluí eatarthu agus roinnt gnéithe atá á meas le haghaidh an choinbhinsiúin sin. Áirítear leis na rialacha comhchoiteanna sin go háirithe sraith chuimsitheach ionstraimí maidir leis an dlí coiriúil substainteach
                  36
               , maidir le comhar póilíneachta agus comhar breithiúnach in ábhair choiriúla
                  37
               , maidir le híoschaighdeáin le haghaidh cearta nós imeachta
                  38
               , chomh maith le cosaint sonraí agus coimircí príobháideachais
                  39
               . Ba cheart rialacha comhchoiteanna amach anseo a chur san áireamh freisin
                  40
               .

               (3)Dá bhrí sin, d’fhéadfadh coinbhinsiún nua idirnáisiúnta maidir le cur i gcoinne úsáid na dteicneolaíochtaí faisnéise agus cumarsáide chun críoch coiriúil difear a dhéanamh do rialacha comhchoiteanna an Aontais nó raon feidhme na rialacha sin a athrú.

               (4)Chun sláine dhlí an Aontais a chosaint agus chun a áirithiú go leanfaidh rialacha an dlí idirnáisiúnta agus rialacha dhlí an Aontais de bheith comhsheasmhach, is gá don Aontas páirt a ghlacadh sa chaibidlíocht maidir le coinbhinsiún nua idirnáisiúnta chun cur i gcoinne úsáid na dteicneolaíochtaí faisnéise agus cumarsáide chun críoch coiriúil.

               (5)Chuathas i gcomhairle leis an Maoirseoir Eorpach ar Chosaint Sonraí i gcomhréir le hAirteagal 42(1) de Rialachán (AE) 2018/1725 ó Pharlaimint na hEorpa agus ón gComhairle agus thug sé tuairim an …

               (6)[I gcomhréir le hAirteagail 1 agus 2 de Phrótacal Uimh. 21 maidir le seasamh na Ríochta Aontaithe agus na hÉireann i dtaca leis an limistéar saoirse, slándála agus ceartais, Prótacal atá i gceangal leis an gConradh ar an Aontas Eorpach agus leis an gConradh ar Fheidhmiú an Aontais Eorpaigh, agus gan dochar d’Airteagal 4 den Phrótacal sin, níl Éire rannpháirteach i nglacadh an Chinnidh seo agus níl sí faoi cheangal aige ná faoi réir a chur i bhfeidhm.]

               [NÓ]

               I gcomhréir le hAirteagail 1 agus 2 de Phrótacal Uimh. 21 maidir le seasamh na Ríochta Aontaithe agus na hÉireann i dtaca leis an limistéar saoirse, slándála agus ceartais, Prótacal atá i gceangal leis an gConradh ar an Aontas Eorpach agus leis an gConradh ar Fheidhmiú an Aontais Eorpaigh, agus gan dochar d’Airteagal 4 den Phrótacal sin, thug Éire fógra [trína litir an ... ,] gur mian léi a bheith rannpháirteach i nglacadh agus i gcur i bhfeidhm an Chinnidh seo.]

               (7)I gcomhréir le hAirteagail 1 agus 2 de Phrótacal Uimh. 22 maidir le seasamh na Danmhairge, atá i gceangal leis an gConradh ar an Aontas Eorpach agus leis an gConradh ar Fheidhmiú an Aontais Eorpaigh, níl an Danmhairg rannpháirteach i nglacadh an Chinnidh seo agus níl sí faoi cheangal aige ná faoi réir a chur i bhfeidhm.

               TAR ÉIS AN CINNEADH SEO A GHLACADH:

               Airteagal 1

               Údaraítear leis seo don Choimisiún caibidlíocht a dhéanamh, thar ceann an Aontais, maidir le coinbhinsiún cuimsitheach i ndáil le cur i gcoinne úsáid na dteicneolaíochtaí faisnéise agus cumarsáide chun críoch coiriúil.

               Airteagal 2

               Leagtar amach na treoracha caibidlíochta san Iarscríbhinn.

               Airteagal 3

               Seolfar an chaibidlíocht i gcomhairle le coiste speisialta a ainmneoidh an Chomhairle.

               Airteagal 4

               Déanfar an Cinneadh seo agus an ceangal a ghabhann leis a chur ar fáil don phobal díreach tar éis a ghlactha.

               Airteagal 5

               Is chuig an gCoimisiún a dhírítear an Cinneadh seo.

               Arna dhéanamh sa Bhruiséil

                     Thar ceann na Comhairle

                     An tUachtarán

                     (1)

                        2021 Measúnú Europol ar Bhagairt na Cibearchoireachta Eagraithe ar an Idirlíon (iOCTA)
                  www.europol.eu

                     (2)

                        Coinbhinsiún Chomhairle na hEorpa maidir le Cibearchoireacht (CETS Uimh. 185), 23 Samhain 2001,
                  https://rm.coe.int/CoERMPublicCommonSearchServices/DisplayDCTMContent?documentId=0900001680081561
                  .

                     (3)

                  Sonraí na dtorthaí (coe.int)
                  .
                  An Dara Prótacal Breise a ghabhann leis an gCoinbhinsiún maidir le Cibearchoireacht a ghlac Coiste Airí Chomhairle na hEorpa – Nuacht (coe.int)
                  .

                     (4)

                        Rún ón gComhthionól Ginearálta an 21 Nollaig 2010,

                     A/Res/65/230 – E – A/Res/65/230 -Ríomhaire deisce (undocs.org)

                  .

                     (5)

                        Tiomsú na réamhchonclúidí agus na moltaí uile a mhol na Ballstáit le linn cruinnithe a bhí ag an nGrúpa Saineolaithe chun Staidéar Cuimsitheach a dhéanamh ar Chibearchoireacht, cruinnithe a tionóladh in 2018, in 2019 agus in 2020:
                  V2101012.pdf (unodc.org)
                  .

                     (6)

                        Tuarascáil ar chruinniú a bhí ag an nGrúpa Saineolaithe chun Staidéar Cuimsitheach ar Chibearchoireacht a sheoladh, cruinniú a tionóladh i Vín ón 6 go dtí an 8 Aibreán 2021:
                  V2102595.pdf (unodc.org)
                  .

                     (7)

                        Rún ón gComhthionól Ginearálta an 17 Nollaig 2018,
                  A/RES/73/187
                  .

                     (8)

                        Rún ón gComhthionól Ginearálta an 27 Nollaig 2019,
                  A/RES/74/247
                  .

                     (9)

                        Rún ón gComhthionól Ginearálta an 26 Bealtaine 2021,
                   A/RES/75/282*
                  .

                     (10)

                  COM(2020) 605 final
                   (27.7.2020).

                     (11)

                  COM(2021) 170 final
                   (14.4.2021).

                     (12)

                  COM(2021) 799 final
                   (8.12.2021).

                     (13)

                        Áirítear leis sin cláir amhail GLACY+, CyberEast agus CyberSouth, cláir arna gcómhaoiniú ag an Aontas agus ag Comhairle na hEorpa agus arna riaradh ag Comhairle na hEorpa.

                     (14)

                        Treoir 2011/93/AE (13.12.2011).

                     (15)

                        Treoir 2013/40/AE (12.8.2013)

                     (16)

                        Treoir (AE) 2019/713 (17.4.2019).

                     (17)

                        Treoir 2014/41/AE (3.4.2014).

                     (18)

                        An Coinbhinsiún um Chúnamh Frithpháirteach in Ábhair Choiriúla idir Ballstáit an Aontais Eorpaigh (29.5.2020)

                     (19)

                        Rialachán (AE) 2018/1727 (14.11.2018).

                     (20)

                        Rialachán (AE) 2016/794 (11.5.2016).

                     (21)

                        Rialachán (AE) 2017/1939 ón gComhairle (12.10.2017).

                     (22)

                        Cinneadh Réime 2002/465/CGB ón gComhairle (13.6.2022).

                     (23)

                        Cinneadh Réime 2009/948/CGB ón gComhairle (30.11.2009).

                     (24)

                        Togra le haghaidh Rialacháin maidir le hOrduithe Eorpacha chun Fianaise a Thabhairt ar Aird agus Orduithe Caomhnaithe Eorpacha i gcomhair fianaise leictreonach in ábhair choiriúla,

                     COM/2018/225 final

                  , agus Togra le haghaidh Treoir lena leagtar síos rialacha comhchuibhithe maidir le hionadaithe dlíthiúla a cheapadh chun críche fianaise a bhailiú in imeachtaí coiriúla,

                     COM/2018/226 final

                   (17.04.2018).

                     (25)

                        Togra le haghaidh Moladh ón gComhairle maidir le Comhar Póilíneachta, COM(2021)780, Togra le haghaidh Treoir maidir le malartú faisnéise idir údaráis forfheidhmithe dlí de chuid na mBallstát, lena n‑aisghairtear Cinneadh Réime 2006/960/CGB ón gComhairle, COM(2021)782, agus Togra le haghaidh Rialachán maidir le malartú uathoibríoch sonraí le haghaidh comhar póilíneachta (‘Prüm II’), COM(2021)784, (8.12.2021).

                     (26)

                        Comhaontú maidir le cúnamh dlíthiúil frithpháirteach idir an tAontas Eorpach agus Stáit Aontaithe Mheiriceá (25.6.2003).Comhaontú idir an tAontas Eorpach agus an tSeapáin maidir le cúnamh dlíthiúil frithpháirteach in ábhair choiriúla (2009).

                     (27)

                        Treoir 2010/64/AE (20.10.2010); Treoir 2012/13/AE (22.05.2012); Treoir 2013/48/AE (22.10.2013); Treoir (AE) 2016/1919 (26.10.2016); Treoir (AE) 2016/800 (11.05.2016); Treoir (AE) 2016/343 (9.03.2016).

                     (28)

                        Rialachán (AE) 2016/679 (27.04.2016).

                     (29)

                        Treoir (AE) 2016/680 (27.04.2016).

                     (30)

                        Treoir 2002/58/CE (12.07.2002), arna leasú le Treoir 2009/136/CE (25.11.2009).

                     (31)

                        Féach, mar shampla, Conclúidí ón gComhairle maidir le Cibearthaidhleoireacht, an 10 Feabhra 2015, doiciméad 6122/15.

                     (32)

                        Cinneadh ón gComhairle lena n‑údaraítear don Choimisiún Eorpach a bheith rannpháirteach, thar ceann an Aontais, sa chaibidlíocht maidir leis an Dara Prótacal Breise a ghabhann le Coinbhinsiún Chomhairle na hEorpa maidir le Cibearchoireacht, tagairt 9116/19.

                     (33)

                        Togra le haghaidh Cinneadh ón gComhairle lena n‑údaraítear do na Ballstáit an Dara Prótacal Breise i ndáil le comhar feabhsaithe agus nochtadh fianaise leictreonaí a shíniú chun leas an Aontais, Prótacal a ghabhann leis an gCoinbhinsiún maidir le Cibearchoireacht, COM/2021/718 final (25.11.2021).

                     (34)

                        Togra le haghaidh Cinneadh ón gComhairle lena n‑údaraítear do na Ballstáit an Dara Prótacal Breise i ndáil le comhar feabhsaithe agus nochtadh fianaise leictreonaí a dhaingniú chun leas an Aontais Eorpaigh, Prótacal a ghabhann leis an gCoinbhinsiún maidir le Cibearchoireacht,

                     COM/2021/719 final

                   (25.11.2021).

                     (35)

                        Rún arna ghlacadh ag an gComhthionól Ginearálta an 27 Nollaig 2019 maidir le tuarascáil an Tríú Coiste (A/74/401)], Cur i gcoinne úsáid na dteicneolaíochtaí faisnéise agus cumarsáide chun críoch coiriúil,
                  A/RES/74/247

                     (36)

                        Treoir 2011/93/AE ó Pharlaimint na hEorpa agus ón gComhairle an 13 Nollaig 2011 maidir le mí‑úsáid ghnéasach agus teacht i dtír gnéasach ar leanaí agus pornagrafaíocht leanaí a chomhrac, agus a chuirtear in ionad Chinneadh Réime 2004/68/CGB ón gComhairle,

                     IO L 335, 17.12.2011, lgh. 1–14

                  ; Treoir 2013/40/AE ó Pharlaimint na hEorpa agus ón gComhairle an 12 Lúnasa 2013 maidir le hionsaithe ar chórais faisnéise agus a chuirtear in ionad Chinneadh Réime 2005/222/CGB ón gComhairle,

                     IO L 218, 14.8.2013, lgh. 8–14

                  ; Treoir (AE) 2019/713 ó Pharlaimint na hEorpa agus ón gComhairle an 17 Aibreán 2019 maidir le calaois agus góchumadh modhanna íocaíochta neamhairgid a chomhrac agus a chuirtear in ionad Chinneadh Réime 2001/413/CGB ón gComhairle, PE/89/2018/REV/3,

                     IO L 123, 10.5.2019, lgh. 18–29

                  .

                     (37)

                        Gníomh ón gComhairle an 29.5.2000 lena mbunaítear an Coinbhinsiún um Chúnamh Frithpháirteach in Ábhair Choiriúla idir Ballstáit an Aontais Eorpaigh, IO C 197, 12.7.2000, lch. 1; Rialachán (AE) 2018/1727 ó Pharlaimint na hEorpa agus ón gComhairle maidir le Gníomhaireacht an Aontais Eorpaigh um Chomhar Ceartais Choiriúil (Eurojust), agus lena n‑aisghairtear Cinneadh 2002/187/CGB ón gComhairle, IO L 295, 21.11.2018; Rialachán (AE) 2016/794 ó Pharlaimint na hEorpa agus ón gComhairle an 11 Bealtaine 2016 maidir le Gníomhaireacht an Aontais Eorpaigh i ndáil le Comhar i bhForfheidhmiú an Dlí (Europol) agus lena n‑aisghairtear Cinntí 2009/371/CGB, 2009/934/CGB, 2009/935/CGB, 2009/936/CGB agus 2009/968/CGB ón gComhairle agus a ghabhann ionad na gCinntí sin, IO L 135, 24.5.2016, lch. 53; Cinneadh Réime 2002/465/CGB ón gComhairle an 13 Meitheamh 2002 maidir le foirne comhpháirteacha um imscrúdú, IO L 162, 20.6.2002, lch. 1; Cinneadh Réime 2009/948/CGB ón gComhairle maidir le coinbhleachtaí i bhfeidhmiú dlínse in imeachtaí coiriúla a chosc agus a shocrú, IO L 328, 15.12.2009, lch. 42; Treoir 2014/41/AE maidir leis an Ordú Imscrúdaithe Eorpach in ábhair choiriúla, IO L 130, 1.5.2014, lch. 1.

                     (38)

                        Treoir 2010/64/AE ó Pharlaimint na hEorpa agus ón gComhairle an 20 Deireadh Fómhair 2010 maidir leis an gceart chun ateangaireachta agus chun aistriúcháin in imeachtaí coiriúla, IO L 280, 26.10.2010, lch. 1; Treoir 2012/13/AE ó Pharlaimint na hEorpa agus ón gComhairle an 22 Bealtaine 2012 maidir leis an gceart i gcomhair faisnéise in imeachtaí coiriúla, IO L 142, 1.6.2012, lch. 1; Treoir 2013/48/AE ó Pharlaimint na hEorpa agus ón gComhairle an 22 Deireadh Fómhair maidir leis an gceart chun dlíodóir a rochtain in imeachtaí coiriúla agus in imeachtaí maidir leis an mbarántas gabhála Eorpach, agus leis an gceart chun tríú páirtí a chur ar an eolas maidir le cailleadh saoirse agus chun cumarsáid a dhéanamh le tríú daoine agus le húdaráis chonsalachta nuair a chailltear an tsaoirse, IO L 294, 6.11.2013, lch. 1; Treoir (AE) 2016/1919 ó Pharlaimint na hEorpa agus ón gComhairle an 26 Deireadh Fómhair 2016 maidir le cúnamh dlí do dhaoine atá faoi dhrochamhras agus daoine cúisithe in imeachtaí coiriúla agus do dhaoine iarrtha in imeachtaí maidir leis an mbarántas gabhála Eorpach, IO L 297, 4.11.2016, lch. 1; Treoir (AE) 2016/800 ó Pharlaimint na hEorpa agus ón gComhairle an 11 Bealtaine 2016 maidir leis na coimircí nós imeachta do leanaí ar daoine iad atá faoi drochamhras nó atá cúisithe in imeachtaí coiriúla, IO L 132, 21.5.2016, lch. 1; Treoir (AE) 2016/343 ó Pharlaimint na hEorpa agus ón gComhairle an 9 Márta 2016 maidir le neartú ar ghnéithe áirithe de thoimhde na neamhchiontachta agus den cheart chun bheith i láthair le linn na trialach in imeachtaí coiriúla, IO L 65, 11.3.2016, lch. 1.

                     (39)

                        Rialachán (AE) 2016/679 ó Pharlaimint na hEorpa agus ón gComhairle an 27 Aibreán 2016 maidir le daoine nádúrtha a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin, agus lena n‑aisghairtear Treoir 95/46/CE; Treoir (AE) 2016/680 ó Pharlaimint na hEorpa agus ón gComhairle an 27 Aibreán 2016 maidir le daoine nádúrtha a chosaint i ndáil le sonraí pearsanta a phróiseáil ag údaráis inniúla chun cionta coiriúla a chosc, a imscrúdú, a bhrath nó a ionchúiseamh nó chun pionóis choiriúla a fhorghníomhú, agus saorghluaiseacht sonraí den sórt sin, agus lena n‐aisghairtear Cinneadh Réime 2008/977/CGB ón gComhairle; Treoir 2002/58/CE ó Pharlaimint na hEorpa agus ón gComhairle an 12 Iúil 2002 maidir le próiseáil sonraí pearsanta agus maidir le cosaint príobháideachais san earnáil cumarsáide leictreonaí (An Treoir um phríobháideachas agus cumarsáid leictreonach), IO L 201, 31.7.2002, lgh. 37-47), arna leasú le Treoir 2009/136/CE ó Pharlaimint na hEorpa agus ón gComhairle an 25 Samhain 2009.

                     (40)

                        Togra le haghaidh Rialachán ó Pharlaimint na hEorpa agus ón gComhairle maidir le hOrduithe Eorpacha chun Fianaise a Thabhairt ar Aird agus maidir le hOrduithe Caomhnaithe Eorpacha i gcomhair fianaise leictreonach in ábhair choiriúla, 17 Aibreán 2018, COM/2018/225 final; Togra le haghaidh Treoir ó Pharlaimint na hEorpa agus ón gComhairle na leagtar síos rialacha comhchuibhithe maidir le hionadaithe dlíthiúla a cheapadh chun fianaise a bhailiú in imeachtaí coiriúla, an 17 Aibreán 2018, COM/2018/226 final.

    ---documentbreak---

               AN COIMISIÚN EORPACH
            An Bhruiséil,29.3.2022
            COM(2022) 132 final

            IARSCRÍBHINN
            a ghabhann le
            Moladh le haghaidh Cinneadh ón gComhairle
            lena n-údaraítear an chaibidlíocht le haghaidh coinbhinsiún cuimsitheach idirnáisiúnta maidir le cur i gcoinne úsáid na dteicneolaíochtaí faisnéise agus cumarsáide chun críoch coiriúil

               IARSCRÍBHINN

               Maidir leis an bpróiseas caibidlíochta, ba cheart é a bheith mar aidhm ag an Aontas an méid seo a leanas a bhaint amach:

               (1)Go bhfuil an próiseas caibidlíochta oscailte, cuimsitheach agus trédhearcach, agus go bhfuil sé bunaithe ar chomhar de mheon macánta.

               (2)Go gcumasaítear leis an bpróiseas caibidlíochta rannpháirtíocht na bpáirtithe leasmhara ábhartha uile ar bhealach fóinteach, lena n-áirítear an tsochaí shibhialta, an earnáil phríobháideach, an lucht acadúil agus eagraíochtaí neamhrialtasacha.

               (3)Go ndéantar an t-ionchur go léir a fhaightear ó bhallraíocht iomlán na Náisiún Aontaithe a mheas ar bhonn comhionann chun próiseas cuimsitheach a áirithiú.

               (4)Go bhfuil an próiseas caibidlíochta bunaithe ar chlár oibre éifeachtach réadúil.

               Maidir le cuspóirí ginearálta na caibidlíochta, ba cheart é a bheith mar aidhm ag an Aontas an méid seo a leanas a bhaint amach:

               (5)Go bhfeidhmíonn an Coinbhinsiún mar ionstraim éifeachtach d’údaráis fhorfheidhmiú an dlí choiriúil agus d’údaráis bhreithiúnacha sa chomhrac domhanda i gcoinne na cibearchoireachta, agus é mar aidhm aige luach a chur leis an gcomhar idirnáisiúnta.

               (6)Go gcuirtear san áireamh go hiomlán creat reatha na n-ionstraimí agus na n-iarrachtaí idirnáisiúnta agus réigiúnacha a bhfuil seantaithí orthu, mar a léirítear i Rúin 74/247 agus 75/282 ó Chomhthionól Ginearálta na Náisiún Aontaithe. Dá réir sin, tá an Coinbhinsiún comhoiriúnach leis na hionstraimí idirnáisiúnta atá ann cheana agus comhlánaíonn sé na hionstraimí sin, go háirithe Coinbhinsiún Chomhairle na hEorpa 2001 maidir le Cibearchoireacht (‘Coinbhinsiún Bhúdaipeist’) agus na prótacail a ghabhann leis, Coinbhinsiún 2000 na Náisiún Aontaithe in aghaidh na Coireachta Eagraithe Trasnáisiúnta agus na prótacail a ghabhann leis, agus ionstraimí ábhartha idirnáisiúnta agus réigiúnacha eile freisin. Seachnaíonn an Coinbhinsiún aon tionchar a bheith aige ar chur i bhfeidhm na n-ionstraimí sin nó ar aontachas breise aon tíre leo agus, a mhéid is féidir, seachnaítear dúbailt gan ghá.

               (7)Go gcuirtear san áireamh go hiomlán obair agus torthaí an Staidéir Chuimsithigh ar Chibearchoireacht a rinne an Grúpa saineolaithe idir-rialtasach neamhiata, mar a comhaontaíodh le Rún 75/282 ó Chomhthionól Ginearálta na Náisiún Aontaithe.

               (8)Go mbaineann forálacha an Choinbhinsiúin an chosaint is airde is féidir ar chearta an duine amach. Ba cheart Ballstáit an Aontais a bheith in ann dlí an Aontais a chomhlíonadh, lena n-áirítear cearta bunúsacha, saoirsí bunúsacha agus prionsabail ghinearálta dhlí an Aontais mar a chumhdaítear i gConarthaí an Aontais Eorpaigh agus sa Chairt um Chearta Bunúsacha. Ba cheart forálacha an Choinbhinsiúin a bheith i gcomhréir freisin le hoibleagáidí trádála idirnáisiúnta an Aontais agus na mBallstát.

               Maidir le substaint na caibidlíochta, ba cheart é a bheith mar aidhm ag an Aontas an méid seo a leanas a bhaint amach:

               (9)Go ndéantar foráil sa Choinbhinsiún maidir le sainmhínithe ar chionta nach féidir a dhéanamh ach amháin trí úsáid a bhaint as córais faisnéise.

               (10)Go ndéantar foráil sa Choinbhinsiún maidir le sainmhínithe ar chionta is féidir a dhéanamh gan córais faisnéise a úsáid ach is féidir a chumasú trí úsáid a bhaint as córais faisnéise in imthosca áirithe, ach amháin i gcásanna ina ndéanann rannpháirtíocht na gcóras faisnéise athrú suntasach ar shaintréithe nó ar thionchar na gcionta.

               (11)Go bhfuil na cionta sainmhínithe go soiléir cúng ar bhealach atá neodrach ó thaobh na teicneolaíochta de. Go bhfuil na sainmhínithe comhoiriúnach leis na sainmhínithe sin i gcoinbhinsiúin ábhartha idirnáisiúnta nó réigiúnacha eile, go háirithe i réimse na coireachta eagraithe nó na cibearchoireachta, agus le caighdeáin idirnáisiúnta maidir le cearta an duine.

               (12)Go ndéantar foráil sa Choinbhinsiún maidir le rialacha i ndáil le hiarracht a dhéanamh ar chionta agus cabhrú agus neartú na gcionta sin, i ndáil le dliteanas daoine dlítheanacha as na cionta sin, rialacha i ndáil le dlínse ar chionta den sórt sin a bhunú, agus i ndáil le smachtbhannaí agus bearta i dtaca leis na cionta sin atá comhoiriúnach le coinbhinsiúin ábhartha idirnáisiúnta nó réigiúnacha eile go háirithe i réimse na coireachta eagraithe nó na cibearchoireachta, agus le caighdeáin idirnáisiúnta maidir le cearta an duine.

               (13)Go ndéantar foráil sa Choinbhinsiún maidir le bearta nós imeachta coiriúla a thugann an deis do na húdaráis imscrúdú éifeachtach a dhéanamh ar chibearchoireacht, fáltais ó choireanna den sórt sin a chalcadh agus a choigistiú agus fianaise leictreonach ar aon chion coiriúil a chaomhnú nó a fháil mar chuid d’imscrúdú coiriúil nó d’imeacht coiriúil, agus aird chuí á tabhairt ar phrionsabal na comhréireachta.

               (14)Go dtugann na bearta nós imeachta coiriúla sin breisluach leordhóthanach i gcomparáid le coinbhinsiúin ábhartha idirnáisiúnta nó réigiúnacha eile, go háirithe i réimse na coireachta eagraithe nó na cibearchoireachta, agus tá siad comhoiriúnach le coinbhinsiúin den sórt sin agus le caighdeáin idirnáisiúnta maidir le cearta an duine.

               (15)Go bhfuil sainmhíniú soiléir cúng ar an gcineál faisnéise a chumhdaítear sna bearta nós imeachta chun fianaise leictreonach a chaomhnú nó a fháil. Go n-áirithítear, le bearta nós imeachta le haghaidh comhar le heintitis san earnáil phríobháideach, go bhfuil an t-ualach ar eintitis den sórt sin comhréireach agus go dtugann eintitis san earnáil phríobháideach urraim iomlán do chearta daonna a n-úsáideoirí. Go dtugann an Coinbhinsiún soiléireacht dhlíthiúil do sholáthraithe seirbhíse ar líne (e.g. soláthraithe seirbhíse Idirlín) ina n-idirghníomhaíochtaí le húdaráis forfheidhmithe dlí na Stát is Páirtithe sa Choinbhinsiún. Nach mbaineann na bearta nós imeachta chun ábhar neamhdhleathach a bhaint ach le hábhar neamhdhleathach ar féidir é a bheith sách sonrach agus a sainmhínithe go cúng.

               (16)Go ndéantar foráil sa Choinbhinsiún maidir le bearta comhair a thugann an deis do na húdaráis i Stáit éagsúla ar páirtithe iad san ionstraim comhoibriú go héifeachtach chun críche imscrúduithe coiriúla nó imeachtaí coiriúla a bhaineann le cionta a shainmhínítear san ionstraim nó chun comhoibriú ar mhaithe le fianaise leictreonach ar aon chion coiriúil a chaomhnú nó a fháil mar chuid d’imscrúdú coiriúil nó d’imeacht coiriúil.

               (17)Go gcuireann na bearta comhair sin breisluach leordhóthanach ar fáil i gcomparáid le coinbhinsiúin idirnáisiúnta nó réigiúnacha ábhartha eile, go háirithe i réimse na coireachta eagraithe nó na cibearchoireachta, agus tá siad comhoiriúnach le coinbhinsiúin den sórt sin agus le caighdeáin idirnáisiúnta maidir le cearta an duine.

               (18)Go bhfuil bearta comhair faoi réir na gcoinníollacha dá bhforáiltear le dlí an Pháirtí iarrtha agus go ndéantar foráil leo maidir le forais leathana le diúltú amhail cosaint na gceart bunúsach a áirithiú, lena n-áirítear an ceart go ndéanfaí sonraí pearsanta a chosaint, lena n-áirítear i gcomhthéacs aistrithe sonraí pearsanta, agus, i gcás inarb iomchuí, coiriúlacht dhúbailte a bheith ann.

               (19)Go ndéantar foráil sa Choinbhinsiún maidir le coinníollacha dochta agus coimircí láidre chun a áirithiú gur féidir le Ballstáit an Aontais cearta bunúsacha, saoirsí agus prionsabail ghinearálta dhlí an Aontais mar a chumhdaítear i gConarthaí an Aontais Eorpaigh agus sa Chairt um Chearta Bunúsacha a urramú agus a chosaint, lena n-áirítear, go háirithe, prionsabal na comhréireachta, ráthaíochtaí nós imeachta agus cearta nós imeachta, an ceart chun sásaimh bhreithiúnaigh éifeachtaigh, toimhde na neamhchiontachta, an ceart chun trialach córa, agus cearta cosanta daoine atá faoi réir imeachtaí coiriúla, mar aon leis an gceart chun príobháideachais, an ceart go ndéanfaí sonraí pearsanta agus sonraí cumarsáide leictreonaí a chosaint, lena n-áirítear aistrithe chuig údaráis i dtíortha lasmuigh den Aontas agus an ceart. chun tuairimí a nochtadh agus an ceart chun faisnéise. Go n-áirithítear leis an gCoinbhinsiún, go háirithe, go mbeidh Ballstáit an Aontais in ann na ceanglais maidir le haistrithe idirnáisiúnta sonraí pearsanta de réir bhrí Threoir (AE) 2016/680, Rialachán (AE) 2016/679 agus Threoir 2002/58/CE a chomhlíonadh. Go n-áirithítear leis na coinníollacha agus leis na coimircí freisin go gcosnófar cearta an duine agus saoirsí bunúsacha i gcomhréir le caighdeáin idirnáisiúnta maidir le cearta an duine. Go mbaineann sé sin leis an gCoinbhinsiún ina iomláine, lena n-áirítear bearta nós imeachta agus bearta comhair, lena n-áirítear na bearta nós imeachta agus bearta comhair sin a d’fhéadfadh cur isteach go mór ar chearta daoine aonair, amhail fáltais ón gcoireacht agus eiseachadadh a chalcadh agus a choigistiú.

               (20)Go gcuireann an Coinbhinsiún bonn ar fáil maidir le bearta forbartha acmhainneachta deonacha chun tacú le tíortha ina gcumas imscrúduithe agus imeachtaí éifeachtacha cibearchoireachta a dhéanamh agus chun fianaise leictreonach haghaidh imscrúduithe agus imeachtaí cionta eile a fháil, lena n-áirítear trí bhíthin cúnamh teicniúil agus oiliúint. Go bhfuil ról ag UNODC a bhfuil cur síos soiléir déanta air maidir le cur chun feidhme na mbeart sin.

               (21)Go gcuireann an Coinbhinsiún staid daoine nádúrtha agus daoine dlítheanacha atá ina n-íospartaigh i ngeall ar an gcibearchoireacht san áireamh go cuí. Go n-áirithíonn an Coinbhinsiún go bhfaigheann daoine atá ina n-íospartaigh i ngeall ar an gcibearchoireacht cúnamh, tacaíocht agus cosaint iomchuí.

               (22)Go gcuireann an Coinbhinsiún bonn ar fáil maidir le bearta praiticiúla chun an chibearchoireacht a chosc, ar bearta iad a shainmhínítear go soiléir agus atá teoranta go docht agus atá éagsúil ó bhearta nós imeachta coiriúil a d’fhéadfadh cur isteach ar chearta agus ar shaoirsí daoine aonair nó daoine dlítheanacha.

               Maidir le feidhmiú an Choinbhinsiúin, ba cheart é a bheith mar aidhm ag an Aontas an méid seo a leanas a bhaint amach:

               (23)Go gcaomhnaíonn an Coinbhinsiún na hionstraimí domhanda agus réigiúnacha atá ann cheana agus an comhar idirnáisiúnta leanúnach sa chomhrac domhanda i gcoinne na cibearchoireachta. Go háirithe, is féidir le Ballstáit an Aontais, ina gcaidreamh frithpháirteach, leanúint de rialacha an Aontais a chur i bhfeidhm.

               (24)Go ndéantar foráil sa Choinbhinsiún maidir le sásra iomchuí chun a áirithiú go gcuirfear chun feidhme é agus déantar foráil maidir le forálacha críochnaitheacha, lena n-áirítear forálacha maidir le réiteach díospóidí, síniú, daingniú, glacadh, formheas agus aontachas, teacht i bhfeidhm, leasú, fionraí, séanadh agus taiscí agus teangacha a mhúnlaítear nuair is féidir agus is iomchuí de réir forálacha coinbhinsiún ábhartha idirnáisiúnta nó réigiúnacha eile, go háirithe i réimse na coireachta eagraithe nó na cibearchoireachta.

               (25)Go gceadaíonn an Coinbhinsiún don Aontas Eorpach a bheith ina pháirtí ann.


               AN COIMISIÚN EORPACH
            An Bhruiséil,6.4.2022
            COM(2022) 167 final

            Moladh le haghaidh
            CINNEADH ÓN gCOMHAIRLE
            Lena n‑údaraítear tús a chur leis an gcaibidlíocht le haghaidh comhaontú maidir le hiompar earraí de bhóthar idir an tAontas Eorpach agus an Úcráin

               MEABHRÁN MÍNIÚCHÁIN

               1.Comhthéacs an mholta

               Leis seo, molann an Coimisiún don Chomhairle údarú a thabhairt chun tús a chur le caibidlíocht le haghaidh comhaontú a bheidh teoranta ó thaobh ama de maidir le hiompar earraí de bhóthar idir an tAontas agus an Úcráin (dá ngairtear ‘an Comhaontú’ anseo feasta) chun aghaidh a thabhairt ar iarmhairtí an fhogha míleata a thug an Rúis faoin Úcráin, fogha míleata gan chúis gan údar, agus chun an Coimisiún a ainmniú mar idirbheartaí an Aontais. Cuirtear treoracha caibidlíochta i gceangal leis an moladh freisin.

               2.Cúlra

               Tá iompar earraí de bhóthar idir an tAontas agus an Úcráin á rialú cuid mhaith faoi láthair ag roinnt comhaontuithe iompair déthaobhacha idir Ballstáit de chuid an Aontais agus an Úcráin. Leis na comhaontuithe sin, forchuirtear socruithe cuótaí ar tharlóirí ón dá thaobh maidir le hidirthuras agus le trádáil dhéthaobhach. De réir staidéar a ullmhaíodh in 2014
                  1
               , dheonaigh na 25 mBallstát a raibh comhaontuithe iompair de bhóthar déthaobhacha ag an Úcráin leo ag an am sin 560 680 cuóta san iomlán ar bhonn déthaobhach di. In 2019, bhí an líon beagán níos ísle (552 875 cuóta, agus 1 750 cinn de chuótaí iolracha ina measc). Go tráthrialta, teastaíonn luachanna astaíochta Euro áirithe ó chuótaí.

               Chomh maith leis na ceadanna atá bunaithe ar na comhaontuithe déthaobhacha thuasluaite, oibríonn an Fóram Iompair Idirnáisiúnta (ITF) córas cuótaí iltaobhach lena bhforáiltear do cheadúnais iltaobhacha le haghaidh iompar idirnáisiúnta earraí de bhóthar ag gnóthais iompair atá bunaithe i mBallstát den Fhóram Iompair Idirnáisiúnta (FII). Tá feidhm ag na ceadúnais maidir le hiompar earraí idir Ballstáit FII nó in idirthuras trí chríoch ceann amháin nó níos mó de na tíortha sin. Mar sin féin, tá líon na gcuótaí laistigh de chóras FII íseal go leor i gcomparáid leis na cuótaí arna n‑eisiúint faoi na comhaontuithe déthaobhacha (cé nach comparáid dhian í, toisc go mbaineann cuótaí FII le ceadúnais bhliantúla, ach baineann na comhaontuithe déthaobhacha atá i gceist le ceadanna le haghaidh turais aonair). In 2022, sannadh 4 000 ceadúnas bliantúil d’oibreoirí Úcránacha.

               In 2006, d’aontaigh an Úcráin don Chomhaontú maidir le hobair foirne feithiclí ag gabháil d’iompar idirnáisiúnta de bhóthar (AETR)
                  2
               , comhaontú a bhfuil Ballstáit uile an Aontais ina bpáirtithe conarthacha ann freisin. Mar thoradh air sin, ní mór d’oibreoirí Úcránacha a bhfuil earraí á n‑iompar acu ar chríoch an Aontais cloí leis an am tiomána céanna, na sosanna céanna agus na tréimhsí sosa céanna leis na cinn siúd atá i bhfeidhm san Aontas i gcomhréir le Rialachán (CE) 561/2006
                  3
               .

               I bhfianaise an fhogha mhíleata a thug an Rúis faoin Úcráin, tá an staid iompair tar éis éirí an‑deacair le haghaidh na tíre sin. Tá bealaí tábhachtacha iompair le haghaidh iompar earraí tríd an Muir Dhubh blocáilte nó scriosta ag fórsaí míleata na Rúise, agus tá aerspás na hÚcráine dúnta don iompar sibhialtach. Tugtar tús áite d’iompar paisinéirí agus dídeanaithe ar an ngréasán iarnróid faoi láthair agus tá sé go mór i mbaol fós de bharr bombardaíochtaí de chuid na Rúise.

               Dá bhrí sin, chun cuidiú le geilleagar na hÚcráine agus é faoi an‑bhrú, is iomchuí comhaontú a thabhairt i gcrích go práinneach idir an tAontas agus an Úcráin, comhaontú a mhairfidh a fhad agus a bheidh diantionchar ag an gcogadh ar bhonneagair agus oibríochtaí iompair agus comhaontú lena bhféadfar an gréasán iarnróid atá faoi bhrú agus i mbaol, an t‑aerspás sibhialta blocáilte agus calafoirt bhlocáilte na Mara Duibhe a ionadú, a mhéid is féidir, le roghanna malartacha feabhsaithe iompair de bhóthar chun earraí a iompar idir an tAontas agus an Úcráin. Tá sé sin thar a bheith tábhachtach don trádáil gráin, breosla, earraí bia agus earraí eile, nach mór aghaidh a thabhairt orthu mar ábhar práinne chun neamhshlándáil an tsoláthair bia laistigh den Úcráin a laghdú agus chun nach n‑imeoidh eis‑sreabhadh na ndídeanaithe in olcas. Beidh clásail sa Chomhaontú freisin maidir le ceadúnais tiomána agus deimhnithe i leith inniúlacht ghairmiúil tiománaithe Úcránacha a iompraíonn earraí chuig an Aontas a aithint. Beidh feidhm ag an gComhaontú maidir le críoch na hÚcráine atá faoi rialú rialtas dlisteanach na hÚcráine agus a n‑aithníonn an tAontas Eorpach í amhlaidh.

               Is chun leasa an Aontais é comhaontú den sórt sin a thabhairt i gcrích, ní hamháin toisc go bhfuil leas ag an Aontas i gcobhsú Stát agus gheilleagar na hÚcráine, ach toisc gur soláthraí tábhachtach táirgí amhail gráin agus earraí bia eile í an Úcráin, agus toisc go bhfaighidh tarlóirí de chuid an Aontais cearta cómhalartacha iompair ar chríoch na hÚcráine.

               3.Comhsheasmhacht le beartais eile de chuid an Aontais

                  Tá an comhaontú seo comhsheasmhach leis an mbeartas caidrimh sheachtraigh atá ag an Aontas faoi láthair leis an Úcráin. Tá Rialtas na hÚcráine tar éis comhaontú den sórt seo a iarraidh mar bheart práinneach.

                  Bheadh tabhairt i gcrích comhaontaithe maidir le hiompar earraí de bhóthar leis an Úcráin i gcomhréir freisin leis an gComhaontú Comhlachais a síníodh an 27 Meitheamh 2014 idir an tAontas agus an Úcráin, toisc go bhforáiltear ann in Airteagal 136 do chomhaontuithe bóthair speisialta a d’fhéadfadh a bheith ann sa todhchaí d’fhonn forbairt chomhordaithe agus léirscaoileadh céimnitheach ar an iompar idir na Páirtithe a áirithiú.

               4.Bunús dlí, coimhdeacht agus Comhréireacht

               •Bunús dlí

                  Is é Airteagal 218(3) agus (4) CFAE an bunús dlí don nós imeachta le haghaidh cinneadh lena n‑údaraítear tús a chur leis an gcaibidlíocht le haghaidh comhaontú idir an tAontas agus tríú tír agus lena ndírítear treoracha chuig an idirbheartaí.

               •Inniúlacht an Aontais

                  Suitear an méid seo a leanas le hAirteagal 216(1) CFAE:

                  ‘Féadfaidh an tAontas comhaontú a thabhairt i gcrích le tríú tír amháin nó níos mó nó le heagraíocht idirnáisiúnta amháin nó níos mó má fhoráiltear amhlaidh sna Conarthaí nó nuair is gá comhaontú a thabhairt i gcrích d'fhonn ceann de na cuspóirí dá dtagraítear sna Conarthaí a ghnóthú faoi chuimsiú bheartais an Aontais, nó má fhoráiltear do chomhaontú a thabhairt i gcrích i ngníomh Aontais atá ceangailteach ó thaobh dlí nó más dóigh do chomhaontú a thabhairt i gcrích difear a dhéanamh do chomhrialacha nó a raon feidhme a athrú.’

               Tagann an Comhaontú seo faoi bheartas iompair an Aontais agus tá sé riachtanach chun ceann de na cuspóirí dá dtagraítear sna Conarthaí a bhaint amach, eadhon ‘rannchuidiú leis an tsaorthrádáil chóir’, agus foráiltear dá thabhairt i gcrích in Airteagal 136 den Chomhaontú Comhlachais leis an Úcráin.

               Foráiltear go sainráite freisin i ngníomh reachtach de chuid an Aontais maidir le comhaontuithe idirnáisiúnta maidir le hiompar earraí de bhóthar a thabhairt i gcrích.

               Go háirithe, i míreanna 2 agus 3 d’Airteagal 1 de Rialachán (CE) Uimh. 1072/2009 ó Pharlaimint na hEorpa agus ón gComhairle an 21 Deireadh Fómhair 2009 maidir le rialacha comhchoiteanna le haghaidh rochtana ar an margadh idirnáisiúnta tarlaithe de bhóthar suitear an méid seo a leanas:

               ‘2. I gcás iompair ó Bhallstát chuig tríú tír agus vice versa, beidh feidhm ag an Rialachán seo i dtaca leis an gcuid sin den turas ar chríoch aon Bhallstáit a thrasnaítear in idirthuras. Ní bheidh feidhm aige i leith na coda sin den turas a dhéanfar ar chríoch Bhallstát an luchtaithe nó an díluchtaithe, a fhad agus nach bhfuil an comhaontú is gá idir an Comhphobal agus an tríú tír lena mbaineann tugtha i gcrích.

               3. Go dtí go gcuirtear i gcrích na comhaontuithe dá dtagraítear i mír 2, ní dhéanfaidh an Rialachán seo difear:

               (a) d’fhorálacha a bhaineann le hiompar ó Bhallstát chuig tríú tír agus vice versa atá cuimsithe i gcomhaontuithe déthaobhacha arna dtabhairt i gcrích ag Ballstáit leis na tríú tíortha sin;

               (b) d’fhorálacha a bhaineann le hiompar ó Bhallstát chuig tríú tír agus vice versa atá cuimsithe i gcomhaontuithe déthaobhacha arna dtabhairt i gcrích idir Ballstáit a cheadaíonn luchtú agus díluchtú i mBallstát ag tarlóirí nach bhfuil bunaithe sa Bhallstát sin, bíodh sé faoi údaraithe déthaobhacha nó faoi shocruithe léirscaoilte.’

               Thairis sin, d’fhéadfadh sé go ndéanfadh a thabhairt i gcrích difear do rialacha comhchoiteanna nó go n‑athródh sé a raon feidhme mar a shuigh dlí‑eolaíocht Chúirt Bhreithiúnais an Aontais Eorpaigh iad. Go háirithe, luaigh an Chúirt i mír 201 dá Tuairim 2/15 an 16 Bealtaine 2017
                  4
                an méid seo a leanas:

               ‘201 Mar a chinn an Chúirt cheana féin, i gcás ina bhforáiltear le comhaontú idir an tAontas Eorpach agus tríú Stát do chur i bhfeidhm, i leith an chaidrimh idirnáisiúnta a chumhdaítear leis an gcomhaontú sin, rialacha a bheidh ina forluí cuid mhór ar chomhrialacha an Aontais Eorpaigh is infheidhme maidir le cásanna laistigh den Chomhphobal, ní mór a mheas go bhféadfadh an comhaontú sin difear a dhéanamh do raon feidhme na gcomhrialacha sin nó a raon feidhme a athrú. D’ainneoin nach dtagann an comhaontú sin salach ar na comhrialacha sin, d’fhéadfadh sé go ndéanfaí difear do bhrí, do raon feidhme agus d’éifeachtacht na rialacha sin (féach, inter alia, Tuairim 1/03 (Coinbhinsiún nua Lugano) an 7 Feabhra 2006, EU:C:2006:81, míreanna 143 agus 151 go 153; Tuairim 1/13 (Aontachas tríú Stáit le Coinbhinsiún na Háige) an 14 Deireadh Fómhair 2014, EU:C:2014:2303, míreanna 84 go 90; agus breithiúnas an 26 Samhain 2014, Green Network, C‑66/13, EU:C:2014:2399, míreanna 48 agus 49). ’

                  Is cinnte go bhfuil forluí ann idir an rochtain ar an margadh atá beartaithe sa Mholadh seo agus na forálacha maidir le rochtain ar an margadh arna nglacadh ag an Aontas a mhéid a bhaineann le hiompar idirnáisiúnta tarlaithe de bhóthar dá dtagraítear thuas.

                  I bhfianaise an méid thuas, tá inniúlacht eachtrach eisiach ag an Aontas faoi Airteagal 3(2) CFAE chun an comhaontú atá beartaithe a thabhairt i gcrích.

               •Dualgas an Choimisiúin dul i gcomhairle

               Agus breithiúnas na Cúirte Breithiúnais an 16 Iúil 2015 i gcás C‑425/13
                  5
                á chur san áireamh, breithiúnas lena soiléirítear róil na n‑institiúidí éagsúla chun críoch chur i bhfeidhm Airteagal 218(2) agus (4) CFAE i gcomhréir le prionsabail na cothromaíochta institiúidí agus an chomhair dhílis fhrithpháirtigh a leagtar síos in Airteagal 13(2) CAE, is gá na soiléirithe sin a léiriú.

               Is iomchuí go gcuirfidh an Coimisiún ar fáil don Chomhairle agus don choiste speisialta arna ainmniú aici an fhaisnéis uile is gá chun gur féidir leo faireachán a dhéanamh ar dhul chun cinn na caibidlíochta, amhail, go háirithe, na haidhmeanna ginearálta a fógraíodh agus na seasaimh a ghlac na páirtithe eile le linn na caibidlíochta. Tabharfaidh an Coimisiún tuarascáil i scríbhinn don Chomhairle agus don choiste speisialta arna ainmniú aici maidir le toradh na caibidlíochta ar bhealach a chuirfidh ar chumas na Comhairle a sainchumais institiúideacha a fheidhmiú.

               Chun an oibleagáid maidir le hurramú na cothromaíochta institiúidí a leagtar síos in Airteagal 13(2) CAE agus an oibleagáid a bhunaítear in Airteagal 218(10) CFAE a chomhlíonadh, cuirfidh an Coimisiún Parlaimint na hEorpa ar an eolas ar an gcaoi céanna.

               •Comhréireacht

                  Comhlíonann an Moladh prionsabal na comhréireachta ar na cúiseanna seo a leanas:

                  Is é an comhaontú atá beartaithe an ionstraim is éifeachtúla chun feabhas a chur ar an gcaidreamh idir an tAontas Eorpach agus an Úcráin maidir le hiompar de bhóthar, ós rud é go gcuirtear deireadh leis leis an ngá atá le cuótaí i gcomhaontuithe déthaobhacha idir Ballstáit an Aontais agus an Úcráin.

                  Leis an gcomhaontú atá beartaithe, ní chuirfear aon ualach breise riaracháin ná airgeadais ar údaráis na mBallstát ná ar an tionscal iompair i gcomparáid leis an staid reatha. Ina ionad sin, ba cheart an t‑ualach riaracháin ar an tionscal iompair agus ar na Ballstáit araon a laghdú leis. Ina theannta sin, scriosfar leis an gá atá le ceadanna iompair do tharlóirí de chuid an Aontais le haghaidh na gcatagóirí sonraithe de chearta iompair (cearta idirthurais agus cearta déthaobhacha), rud a laghdóidh an t‑ualach ar thionscal iompair an Aontais.

               5.Impleachtaí buiséadacha

                  Níl aon impleacht ag an Moladh do bhuiséad an Aontais.

               6.Eilimintí eile

               •Míniúchán mionsonraithe ar fhorálacha sonracha an Mholta

               Leis an gCinneadh ón gComhairle údarófar tús a chur le caibidlíocht le haghaidh comhaontú maidir le hiompar earraí de bhóthar idir an tAontas agus an Úcráin chun aghaidh a thabhairt ar iarmhairtí an fhogha míleata a thug an Rúis faoin Úcráin, agus ainmneofar an Coimisiún mar idirbheartaí an Aontais. Sna treoracha caibidlíochta atá i gceangal leis an gCinneadh, tugtar tuairisc leathan ar raon feidhme an chomhaontaithe atá beartaithe.

               Moladh le haghaidh

               CINNEADH ÓN gCOMHAIRLE

               Lena n‑údaraítear tús a chur leis an gcaibidlíocht le haghaidh comhaontú maidir le hiompar earraí de bhóthar idir an tAontas Eorpach agus an Úcráin

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 218(3) agus (4) de,

               Ag féachaint don moladh ón gCoimisiún Eorpach,

               De bharr an mhéid seo a leanas:

               (1)Ba cheart tús a chur leis an gcaibidlíocht d’fhonn comhaontú a thabhairt i gcrích idir an tAontas agus an Úcráin maidir le hiompar earraí de bhóthar. Is iomchuí go mbeadh feidhm ag an gcomhaontú a fhad agus a bheadh diantionchar ag ionsaí na Rúise ar an Úcráin, ionsaí gan chúis gan údar, ar bhonneagair agus oibríochtaí iompair.

               (2)Ba cheart an Coimisiún a ainmniú ina idirbheartaí.

               (3)Ba cheart don Choimisiún an chaibidlíocht a dhéanamh i gcomhar le [ainm an choiste speisialta le cur isteach ag an gComhairle],

               TAR ÉIS AN CINNEADH SEO A GHLACADH:

               Airteagal 1

               Leis seo, údaraítear don Choimisiún caibidlíocht a dhéanamh, thar ceann an Aontais, ar chomhaontú idir an tAontas Eorpach agus an Úcráin maidir le hiompar earraí de bhóthar.

               Airteagal 2

               Leagtar amach na treoracha caibidlíochta san Iarscríbhinn.

               Airteagal 3

               Déanfar an chaibidlíocht i gcomhar le [ainm an choiste speisialta le cur isteach ag an gComhairle].

               Airteagal 4

               Is chuig an gCoimisiún a dhírítear an Cinneadh seo.

               Arna dhéanamh sa Bhruiséil

                     Thar ceann na Comhairle

                     An tUachtarán

                     (1)

                        Study on the economic impact of an agreement between the EU and the Ukraine [Staidéar ar thionchar eacnamaíoch comhaontaithe idir an tAontas Eorpach agus an Úcráin], arna ullmhú ag ICF, TRT agus DIW Econ, Tuarascáil Deiridh, an 14 Deireadh Fómhair 2014.

                     (2)

                        Arna shíniú sa Ghinéiv, an 1 Iúil 1970.

                     (3)

                        Rialachán (CE) Uimh. 561/2006 ó Pharlaimint na hEorpa agus ón gComhairle an 15 Márta 2006 maidir le comhchuibhiú reachtaíochta sóisialta áirithe a bhaineann le hiompar de bhóthar agus lena leasaítear Rialacháin (CEE) Uimh. 3821/85 agus (CE) Uimh. 2135/98 ón gComhairle agus lena n‑aisghairtear Rialachán (CEE) Uimh. 3820/85 ón gComhairle

                     (4)

                        ECLI EU:C: 2017:376.

                     (5)

                        ECLI:EU:C:2015:483.

    ---documentbreak---

               AN COIMISIÚN EORPACH
            An Bhruiséil,6.4.2022
            COM(2022) 167 final

            IARSCRÍBHINN
            a ghabhann leis an
            Moladh le haghaidh CINNEADH ÓN gCOMHAIRLE
            Lena n-údaraítear tús a chur leis an gcaibidlíocht le haghaidh comhaontú maidir le hiompar earraí de bhóthar idir an tAontas Eorpach agus an Úcráin

                IARSCRÍBHINN

               Treoracha caibidlíochta maidir le comhaontú idir an tAontas agus an Úcráin i ndáil le hiompar earraí de bhóthar

               1.Cuspóirí caibidlíochta

               Comhaontú a chaibidliú leis an Úcráin lena ndéantar iompar earraí de bhóthar a léirscaoileadh trí chearta rochtana a dheonú d’oibreoirí de chuid na hÚcráine agus oibreoirí de chuid an Aontais Eorpaigh agus lena dtugtar aitheantas do cheadúnais tiomána agus do dheimhnithe ar inniúlacht ghairmiúil arna n-eisiúint ag údaráis inniúla na hÚcráine san Aontas Eorpach agus a mhalairt.

               2.Raon feidhme an chomhaontathe

               Leis an gcomhaontú, ba cheart go gceadófaí do tharlóirí de bhóthar na hÚcráine rochtain a bheith acu ar mhargadh an Aontais.

               (1)Ba cheart go ndéanfaí iompar earraí de bhóthar a léirscaoileadh leis an gcomhaontú trí chearta rochtana a dheonú d’oibreoirí na hÚcráine agus an Aontais Eorpaigh i dtaca le hidirthuras agus le hiompar idirnáisiúnta déthaobhach idir an tAontas Eorpach agus an Úcráin. Leis an gcomhaontú, ba cheart an leibhéal rochtana ar an margadh nó deiseanna tráchtála eile atá ar fáil faoi na comhaontuithe déthaobhacha iompair de bhóthar atá ann cheana idir Ballstáit an Aontais agus an Úcráin a choinneáil nó a mhéadú.

               (2)Ba cheart clásal teanga a bheith sa chomhaontú, ar cheart comhúdarás a bheith aige i dteangacha oifigiúla uile an Aontais, chun na críche sin.

               (3)Ba cheart aghaidh a thabhairt leis an gcomhaontú ar cheadúnais tiomána agus ar dheimhnithe inniúlachta gairmiúla arna n-eisiúint ag údaráis inniúla na hÚcráine chun a áirithiú go dtabharfar aitheantas dóibh san Aontas Eorpach.

               (4)Ba cheart an comhaontú a bheith teoranta ó thaobh ama de agus ba cheart é a chur i bhfeidhm fad agus a bheidh tionchar ionsaithe míleata na Rúise i gcoinne na hÚcráine ar bhonneagair agus ar oibríochtaí iompair dian i gcónaí.

               3.Forálacha ginearálta

               Toisc go dtagann an comhaontú i ndiaidh na gcomhaontuithe déthaobhacha atá ann cheana maidir le hiompar de bhóthar idir Ballstáit an Aontais agus an Úcráin, beidh tús áite aige ar fhorálacha na gcomhaontuithe sin.

               A luaithe a chuirfear deireadh leis an gcomhaontú sin, féadfaidh feidhm a bheith ag na comhaontuithe déthaobhacha atá ann cheana idir Ballstáit an Aontais agus an Úcráin arís mura dtabharfaidh agus go dtí go dtabharfaidh an tAontas comhaontú eile i gcrích leis an Úcráin i réimse an iompair de bhóthar.

               4.An comhaontú a bhainistiú

               Ba cheart Comhchoiste ar a mbeadh ionadaithe de chuid na bPáirtithe a bhunú, ar cheart é a bheith freagrach as an gcomhaontú a riar agus as é a chur chun feidhme mar is ceart, go háirithe maidir le rialacha an Aontais atá in Iarscríbhinn a ghabhann leis an gcomhaontú a bheidh le comhlíonadh ag an Úcráin a oiriúnú, tar éis iad a mhodhnú, chomh maith le rialacha nua is infheidhme i réimse an iompair de bhóthar arna nglacadh ar leibhéal an Aontais.

               Féadfar cead a thabhairt do shaineolaithe de chuid na hÚcráine a bheith rannpháirteach mar bhreathnóirí sna Grúpaí Saineolaithe arna mbunú ag an Aontas agus a bheidh ag plé le reachtaíocht an Aontais a bheidh le cur i bhfeidhm ag an Úcráin, rud a leagfar amach in Iarscríbhinn a ghabhann leis an gcomhaontú.

               Ba cheart go n-áireofaí sa chomhaontú sásra tapa éifeachtach ceangailteach um réiteach díospóide, lena n-áiritheofar go bhféadfar an comhaontú a chur i bhfeidhm go cuí.

               D’ainneoin an tsásra um réiteach díospóide, ba cheart go n-áireofaí sa chomhaontú forálacha a bheidh le cur i bhfeidhm i gcás nach gcomhlíonfar a chuid oibleagáidí, amhail an fhéidearthacht bearta iomchuí cosanta a ghlacadh nó na cearta nó na pribhléidí a deonaíodh faoi théarmaí an chomhaontaithe a chur ar fionraí go hiomlán nó go páirteach.

               5.An Chaibidlíocht a dhéanamh

               Seolfaidh an Coimisiún an chaibidlíocht de bhun na dtreoracha sin agus áiritheoidh sé go ndéanfar comhordú cuí leis an gcaibidlíocht atá ar siúl agus a dhéanfar amach anseo i réimsí ábhartha eile.


               AN COIMISIÚN EORPACH
            An Bhruiséil,6.4.2022
            COM(2022) 168 final

            Moladh le haghaidh
            CINNEADH ÓN gCOMHAIRLE
            Lena n-údaraítear tús a chur leis an gcaibidlíocht le haghaidh comhaontú maidir le hiompar earraí de bhóthar idir an tAontas Eorpach agus Poblacht na Moldóive

               MEABHRÁN MÍNIÚCHÁIN

               1.Comhthéacs an mholta

               Leis seo, molann an Coimisiún don Chomhairle údarú a thabhairt chun tús a chur le caibidlíocht le haghaidh comhaontú a bheidh teoranta ó thaobh ama de maidir le hiompar earraí de bhóthar idir an tAontas agus an Mholdóiv (dá ngairtear ‘an comhaontú’ anseo feasta) chun aghaidh a thabhairt ar iarmhairtí an fhogha míleata a thug an Rúis faoin Úcráin, fogha míleata gan chúis gan údar, agus chun an Coimisiún a ainmniú mar idirbheartaí an Aontais. Cuirtear treoracha caibidlíochta i gceangal leis an moladh freisin.

               2.Cúlra

               Tá iompar earraí de bhóthar idir an tAontas agus an Mholdóiv á rialú cuid mhaith faoi láthair ag roinnt comhaontuithe iompair déthaobhacha idir Ballstáit de chuid an Aontais agus an Mholdóiv. Leis na comhaontuithe sin, déantar foráil maidir le socruithe cuótaí le haghaidh tarlóirí ón dá thaobh maidir le hidirthuras agus le trádáil dhéthaobhach. De réir faisnéise ó Ghníomhaireacht Náisiúnta na Moldóive um Iompar de Bhóthar, dheonaigh an Eastóin, an Liotuáin, an Laitvia, an Pholainn, an tSlóvaic, an Ungáir agus an tSlóivéin 15 000 cuóta san iomlán don Mholdóiv. As an méid iomlán sin, is cuótaí idirthurais nó cuótaí déthaobhacha iad 14 320 ceann, agus is cuótaí uilíocha iad 680 ceann. Maidir leis na cuótaí uile a shann na tíortha sin don Mholdóiv le haghaidh 2022, ní raibh ach 8 647 gcuóta (tuairim agus 60 % den iomlán) fágtha faoin 17 Márta 2022.

               Chomh maith leis na ceadanna atá bunaithe ar na comhaontuithe déthaobhacha thuasluaite, oibríonn an Fóram Iompair Idirnáisiúnta (ITF) córas cuótaí iltaobhach lena bhforáiltear do cheadúnais iltaobhacha le haghaidh iompar idirnáisiúnta earraí de bhóthar ag gnóthais iompair atá bunaithe i mBallstát den Fhóram Iompair Idirnáisiúnta (FII). Tá feidhm ag na ceadúnais maidir le hiompar earraí idir Ballstáit FII nó in idirthuras trí chríoch ceann amháin nó níos mó de na tíortha sin. Mar sin féin, tá líon na gcuótaí laistigh de chóras FII íseal go leor i gcomparáid leis na cuótaí arna n-eisiúint faoi na comhaontuithe déthaobhacha (cé nach comparáid dhian í, toisc go mbaineann cuótaí FII le ceadúnais bhliantúla, ach baineann na comhaontuithe déthaobhacha atá i gceist le ceadanna le haghaidh turais aonair). In 2022, sannadh 1 430 ceadúnas bliantúil agus 1 752 cheadúnas ghearrthéarmacha d’oibreoirí Moldóvacha.

               Is páirtí leis an gComhaontú maidir le hobair foirne feithiclí ag gabháil d’iompar idirnáisiúnta de bhóthar (AETR)
                  1
                í an Mholdóiv, comhaontú a bhfuil Ballstáit uile an Aontais ina bpáirtithe conarthacha ann freisin. Mar thoradh air sin, ní mór d’oibreoirí Moldóvacha a bhfuil earraí á n-iompar acu ar chríoch an Aontais cloí leis an am tiomána céanna, na sosanna céanna agus na tréimhsí sosa céanna leis na cinn siúd atá i bhfeidhm san Aontas i gcomhréir le Rialachán (CE) 561/2006
                  2
               .

               I bhfianaise an fhogha mhíleata a thug an Rúis faoin Úcráin, tá an staid iompair tar éis éirí an-deacair le haghaidh na Moldóive. De dheasca an chogaidh san Úcráin, tugtar ar oibreoirí Moldóvacha iompair de bhóthar bealaí malartacha a lorg chun idirthuras ar chríoch na hÚcráine a sheachaint, arb í an t-aon bhealach í go dtí seo chun margaí tríú tíortha in Oirthear na hÚcráine a bhaint amach. Mar sin féin, níl ceadanna leordhóthanacha ag iompróirí Moldóvacha chun an t-idirthuras is gá a dhéanamh ar na Ballstát a mbeadh gá le hidirthuras den sórt sin a dhéanamh orthu. Leis sin cuirtear i mbaol comhlíonadh conarthaí fadtéarmacha maidir le soláthar earraí (go háirithe táirgí talmhaíochta) lena gcomhpháirtithe trádála sna tíortha thuasluaite. Ina theannta sin, tá gá méadaithe le hoibríochtaí iompair déthaobhacha idir an Mholdóiv agus an tAontas, gá nach féidir leis an tsraith ceadanna atá ann faoi láthair a chomhlíonadh. Dá leathnófaí cearta iompair le haghaidh tarlóirí Moldóvacha agus dá ndeonófaí cearta cómhalartacha do tharlóirí an Aontais, d’fhéadfadh sé go mbeadh an tAontas in ann níos mó earraí a onnmhairiú chuig an Moldóiv, rud atá chun leasa an Aontais freisin. An tráth céanna, b’fhéidir go mbeadh ar an Moldóiv a patrúin eacnamaíocha agus iompair a choigeartú tuilleadh chun freagairt do thionchar an chogaidh ar na margaí idirnáisiúnta.

               Dá bhrí sin, d’fhonn cuidiú le geilleagar na Moldóive a bhfuil mórdheacrachtaí aige faoi láthair, cé gur óstáil an tír sin go sealadach cheana féin níos mó ná 350 000 dídeanaí a tháinig ón Úcráin agus atá ar idirthuras chuig tíortha eile, is iomchuí comhaontú a thabhairt i gcrích go práinneach idir an tAontas agus an Mholdóiv comhaontú lenar féidir na bealaí idirthurais blocáilte tríd an Úcráin a ionadú, a mhéid is féidir, le roghanna malartacha feabhsaithe iompair de bhóthar tríd an Aontas agus lenar féidir iompar déthaobhach de bhóthar idir an Mholdóiv agus an tAontas Eorpach a fheabhsú. Ba cheart go mairfeadh comhaontú den sórt sin a fhad agus a bheadh diantionchar ag an gcogadh ar oibríochtaí iompair agus ar bhonneagar iompair na hÚcráine.

               Is chun leasa an Aontais freisin é comhaontú den sórt sin, ós rud é go bhfuil leas ag Aontas i gcobhsaíocht gheilleagar na Moldóive, agus ós rud é go bhfuil ar an tír dul i ngleic le sruth dídeanaithe isteach atá ar a dteitheadh ón gcogadh, agus gur chun leas an Aontais é tionchar ionsaí na Rúise ar staid slándála an Aontais agus a theorainneacha a mhaolú. Ina theannta sin, gheobhaidh tarlóirí an Aontais cearta iompair cómhalartacha leis na cearta a dheonaítear do tharlóirí Moldóvacha, rud a mbeidh tionchar dearfach aige ar gheilleagar an Aontais.

               Le hAirteagal 80(c) den Chomhaontú Comhlachais, iarrtar feabhas a chur ar na príomhnaisc iompair idir críocha an Aontais agus na Moldóive, agus in Airteagal 82 den Chomhaontú sin iarrtar comhar chun feabhas a chur ar ghluaiseacht earraí, rud a mhéadóidh sreabhánacht na sreabha iompair idir Poblacht na Moldóive, an tAontas agus tríú tíortha sa réigiún, trí bhacainní riaracháin, bacainní teicniúla agus bacainní eile a bhaint.

               3.Comhsheasmhacht le beartais eile de chuid an Aontais

                  Tá an comhaontú seo comhsheasmhach leis an mbeartas caidrimh sheachtraigh atá ag an Aontas faoi láthair leis an Mholdóiv. Tá Rialtas na Moldóive tar éis comhaontú a iarraidh mar bheart práinneach. Comhlánóidh comhaontú den sórt seo freisin an tacaíocht a thug an tAontas Eorpach don Mholdóiv i mí an Mhárta 2022 chun cabhrú le húdaráis na Moldóive cúnamh a thabhairt do dhaoine atá ar a dteitheadh ó ionradh na Rúise ar an Úcráin. Tabhairt i gcrích comhaontú a bhfuil teorainn ama leis maidir le hiompar earraí de bhóthar leis an Moldóiv ar feadh thréimhse na mbac iompair a eascraíonn as an gcogadh san Úcráin, bheadh sé i gcomhréir freisin leis an gComhaontú Comhlachais a síníodh an 27 Meitheamh 2014 idir an tAontas agus an Mholdóiv
                     3
                  .

               4.Bunús dlí, coimhdeacht agus Comhréireacht

               •Bunús dlí

                  Is é Airteagal 218(3) agus (4) CFAE an bunús dlí don nós imeachta le haghaidh cinneadh lena n-údaraítear tús a chur leis an gcaibidlíocht le haghaidh comhaontú idir an tAontas agus tríú tír agus lena ndírítear treoracha chuig an idirbheartaí.

               •Inniúlacht an Aontais

                  Suitear an méid seo a leanas le hAirteagal 216(1) CFAE:

                  ‘Féadfaidh an tAontas comhaontú a thabhairt i gcrích le tríú tír amháin nó níos mó nó le heagraíocht idirnáisiúnta amháin nó níos mó má fhoráiltear amhlaidh sna Conarthaí nó nuair is gá comhaontú a thabhairt i gcrích d'fhonn ceann de na cuspóirí dá dtagraítear sna Conarthaí a ghnóthú faoi chuimsiú bheartais an Aontais, nó má fhoráiltear do chomhaontú a thabhairt i gcrích i ngníomh Aontais atá ceangailteach ó thaobh dlí nó más dóigh do chomhaontú a thabhairt i gcrích difear a dhéanamh do chomhrialacha nó a raon feidhme a athrú.’

               Tagann an Comhaontú seo faoi bheartas iompair an Aontais agus tá sé riachtanach chun ceann de na cuspóirí dá dtagraítear sna Conarthaí a bhaint amach, eadhon ‘rannchuidiú leis an tsaorthrádáil chóir’.

               Thairis sin, foráiltear go sainráite i ngníomh reachtach de chuid an Aontais maidir le comhaontuithe idirnáisiúnta maidir le hiompar earraí de bhóthar a thabhairt i gcrích.

               Go háirithe, i míreanna 2 agus 3 d’Airteagal 1 de Rialachán (CE) Uimh. 1072/2009 ó Pharlaimint na hEorpa agus ón gComhairle an 21 Deireadh Fómhair 2009 maidir le rialacha comhchoiteanna le haghaidh rochtana ar an margadh idirnáisiúnta tarlaithe de bhóthar suitear an méid seo a leanas:

               ‘2. I gcás iompair ó Bhallstát chuig tríú tír agus vice versa, beidh feidhm ag an Rialachán seo i dtaca leis an gcuid sin den turas ar chríoch aon Bhallstáit a thrasnaítear in idirthuras. Ní bheidh feidhm aige i leith na coda sin den turas a dhéanfar ar chríoch Bhallstát an luchtaithe nó an díluchtaithe, a fhad agus nach bhfuil an comhaontú is gá idir an Comhphobal agus an tríú tír lena mbaineann tugtha i gcrích.

               3. Go dtí go gcuirtear i gcrích na comhaontuithe dá dtagraítear i mír 2, ní dhéanfaidh an Rialachán seo difear:

               (a) d’fhorálacha a bhaineann le hiompar ó Bhallstát chuig tríú tír agus vice versa atá cuimsithe i gcomhaontuithe déthaobhacha arna dtabhairt i gcrích ag Ballstáit leis na tríú tíortha sin;

               (b) d’fhorálacha a bhaineann le hiompar ó Bhallstát chuig tríú tír agus vice versa atá cuimsithe i gcomhaontuithe déthaobhacha arna dtabhairt i gcrích idir Ballstáit a cheadaíonn luchtú agus díluchtú i mBallstát ag tarlóirí nach bhfuil bunaithe sa Bhallstát sin, bíodh sé faoi údaraithe déthaobhacha nó faoi shocruithe léirscaoilte.’

               Thairis sin, sonraítear in Airteagal 82 den Chomhaontú Comhlachais idir an tAontas agus an Mholdóiv go mbeidh sé d’aidhm ag an gcomhar idir an dá pháirtí feabhas a chur ar ghluaiseacht paisinéirí agus earraí agus sreabhánacht na sreabha iompair idir an tAontas agus Poblacht na Moldóive a mhéadú.

               Thairis sin, d’fhéadfadh sé go ndéanfadh a thabhairt i gcrích difear do rialacha comhchoiteanna nó go n-athródh sé a raon feidhme mar a shuigh dlí-eolaíocht Chúirt Bhreithiúnais an Aontais Eorpaigh iad. Go háirithe, luaigh an Chúirt i mír 201 dá Tuairim 2/15 an 16 Bealtaine 2017
                  4
                an méid seo a leanas:

               ‘201 Mar a chinn an Chúirt cheana féin, i gcás ina bhforáiltear le comhaontú idir an tAontas Eorpach agus tríú Stát do chur i bhfeidhm, i leith an chaidrimh idirnáisiúnta a chumhdaítear leis an gcomhaontú sin, rialacha a bheidh ina forluí cuid mhór ar chomhrialacha an Aontais Eorpaigh is infheidhme maidir le cásanna laistigh den Chomhphobal, ní mór a mheas go bhféadfadh an comhaontú sin difear a dhéanamh do raon feidhme na gcomhrialacha sin nó a raon feidhme a athrú. D’ainneoin nach dtagann an comhaontú sin salach ar na comhrialacha sin, d’fhéadfadh sé go ndéanfaí difear do bhrí, do raon feidhme agus d’éifeachtacht na rialacha sin (féach, inter alia, Tuairim 1/03 (Coinbhinsiún nua Lugano) an 7 Feabhra 2006, EU:C:2006:81, míreanna 143 agus 151 go 153; Tuairim 1/13 (Aontachas tríú Stáit le Coinbhinsiún na Háige) an 14 Deireadh Fómhair 2014, EU:C:2014:2303, míreanna 84 go 90; agus breithiúnas an 26 Samhain 2014, Green Network, C-66/13, EU:C:2014:2399, míreanna 48 agus 49). ’

                  Is cinnte go bhfuil forluí ann idir an rochtain ar an margadh atá beartaithe sa Mholadh seo agus na forálacha maidir le rochtain ar an margadh arna nglacadh ag an Aontas a mhéid a bhaineann le hiompar idirnáisiúnta tarlaithe de bhóthar dá dtagraítear thuas.

                  I bhfianaise an méid thuas, tá inniúlacht eachtrach eisiach ag an Aontas faoi Airteagal 3(2) CFAE chun an comhaontú atá beartaithe a thabhairt i gcrích.

               A mhéid nach gcuirfear an comhaontú atá beartaithe in ionad na gcomhaontuithe déthaobhacha atá ann cheana, féadfaidh siad leanúint d’fheidhm a bheith acu mar chuid den chomhaontú atá beartaithe. A luaithe a chuirfear deireadh leis an gcomhaontú sin, féadfaidh feidhm neamhspleách a bheith ag na comhaontuithe déthaobhacha atá ann cheana arís mura dtabharfaidh an tAontas comhaontú eile i gcrích leis an Moldóiv i réimse an iompair de bhóthar agus go dtí go dtabharfaidh sé comhaontú eile den chineál sin i gcrích léi.

               •Dualgas an Choimisiúin dul i gcomhairle

               Agus breithiúnas na Cúirte Breithiúnais an 16 Iúil 2015 i gcás C-425/13
                  5
                á chur san áireamh, breithiúnas lena soiléirítear róil na n-institiúidí éagsúla chun críoch chur i bhfeidhm Airteagal 218(2) agus (4) CFAE i gcomhréir le prionsabail na cothromaíochta institiúidí agus an chomhair dhílis fhrithpháirtigh a leagtar síos in Airteagal 13(2) CAE, is gá na soiléirithe sin a léiriú.

               Is iomchuí go gcuirfidh an Coimisiún ar fáil don Chomhairle agus don choiste speisialta arna ainmniú aici an fhaisnéis uile is gá chun gur féidir leo faireachán a dhéanamh ar dhul chun cinn na caibidlíochta, amhail, go háirithe, na haidhmeanna ginearálta a fógraíodh agus na seasaimh a ghlac na páirtithe eile le linn na caibidlíochta. Tabharfaidh an Coimisiún tuarascáil i scríbhinn don Chomhairle agus don choiste speisialta arna ainmniú aici maidir le toradh na caibidlíochta ar bhealach a chuirfidh ar chumas na Comhairle a sainchumais institiúideacha a fheidhmiú.

               Chun an oibleagáid maidir le hurramú na cothromaíochta institiúidí a leagtar síos in Airteagal 13(2) CAE agus an oibleagáid a bhunaítear in Airteagal 218(10) CFAE a chomhlíonadh, cuirfidh an Coimisiún Parlaimint na hEorpa ar an eolas ar an gcaoi céanna.

               •Comhréireacht

                  Comhlíonann an Moladh prionsabal na comhréireachta ar na cúiseanna seo a leanas:

                  Is é an comhaontú atá beartaithe an ionstraim is éifeachtúla chun feabhas a chur ar an gcaidreamh idir an tAontas Eorpach agus an Mholdóiv maidir le hiompar de bhóthar, ós rud é go gcuirtear deireadh leis leis an ngá atá le cuótaí i gcomhaontuithe déthaobhacha idir Ballstáit an Aontais agus an Mholdóiv a mhéid a bhaineann le hidirthuras.

                  Leis an gcomhaontú atá beartaithe, ní chuirfear aon ualach breise riaracháin ná airgeadais ar údaráis na mBallstát ná ar an tionscal iompair. Ina ionad sin ba cheart a laghdú leis an ualach riaracháin ar an tionscal iompair agus ar na Ballstáit araon, ós rud é, mar gheall ar dheonú na gceart cómhalartach le cearta tarlóirí Mholdóvacha do tharlóirí an Aontais (cearta idirthurais agus cearta an iompair idirnáisiúnta dhéthaobhaigh), go gcuirfear deireadh leis an ngá le ceadanna d’oibreoirí de chuid an Aontais agus, ar an gcaoi sin, go laghdófar an t-ualach riaracháin ar thionscal iompair an Aontais.

               5.Impleachtaí buiséadacha

                  Níl aon impleacht ag an Moladh do bhuiséad an Aontais.

               6.Eilimintí eile

               •Míniúchán mionsonraithe ar fhorálacha sonracha an Mholta

               Leis an gCinneadh ón gComhairle údarófar tús a chur le caibidlíocht le haghaidh comhaontú maidir le hiompar earraí de bhóthar idir an tAontas agus an Mholdóiv chun aghaidh a thabhairt ar iarmhairtí an fhogha míleata a thug an Rúis faoin Úcráin, agus ainmneofar an Coimisiún mar idirbheartaí an Aontais. Sna treoracha caibidlíochta atá i gceangal leis an gCinneadh, tugtar tuairisc leathan ar raon feidhme an chomhaontaithe atá beartaithe.

               Moladh le haghaidh

               CINNEADH ÓN gCOMHAIRLE

               Lena n-údaraítear tús a chur leis an gcaibidlíocht le haghaidh comhaontú maidir le hiompar earraí de bhóthar idir an tAontas Eorpach agus Poblacht na Moldóive

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 218(3) agus (4) de,

               Ag féachaint don moladh ón gCoimisiún Eorpach,

               De bharr an mhéid seo a leanas:

               (1)Ba cheart tús a chur leis an gcaibidlíocht d’fhonn comhaontú a thabhairt i gcrích idir an tAontas agus Poblacht na Moldóive maidir le hiompar earraí de bhóthar. Is iomchuí go mbeadh feidhm ag an gcomhaontú a fhad agus a bheadh diantionchar ag ionsaí na Rúise ar an Úcráin ar oibríochtaí iompair agus ar bhonneagair iompair na hÚcráine.

               (2)Ba cheart an Coimisiún a ainmniú ina idirbheartaí.

               (3)Ba cheart don Choimisiún an chaibidlíocht a dhéanamh i gcomhar le [ainm an choiste speisialta le cur isteach ag an gComhairle],

               TAR ÉIS AN CINNEADH SEO A GHLACADH:

               Airteagal 1

               Leis seo, údaraítear don Choimisiún caibidlíocht a dhéanamh, thar ceann an Aontais, ar chomhaontú idir an tAontas Eorpach agus Poblacht na Moldóive maidir le hiompar earraí de bhóthar.

               Airteagal 2

               Leagtar amach na treoracha caibidlíochta san Iarscríbhinn.

               Airteagal 3

               Déanfar an chaibidlíocht i gcomhar le [ainm an choiste speisialta le cur isteach ag an gComhairle].

               Airteagal 4

               Is chuig an gCoimisiún a dhírítear an Cinneadh seo.

               Arna dhéanamh sa Bhruiséil

                     Thar ceann na Comhairle

                     An tUachtarán

                     (1)

                        Arna shíniú sa Ghinéiv, an 1 Iúil 1970.

                     (2)

                        Rialachán (CE) Uimh. 561/2006 ó Pharlaimint na hEorpa agus ón gComhairle an 15 Márta 2006 maidir le comhchuibhiú reachtaíochta sóisialta áirithe a bhaineann le hiompar de bhóthar agus lena leasaítear Rialacháin (CEE) Uimh. 3821/85 agus (CE) Uimh. 2135/98 ón gComhairle agus lena n-aisghairtear Rialachán (CEE) Uimh. 3820/85 ón gComhairle

                     (3)

                        IO L 260 an 30 Lúnasa 2014, leathanach 4.

                     (4)

                        ECLI EU:C: 2017:376.

                     (5)

                        ECLI:EU:C:2015:483.

    ---documentbreak---

               AN COIMISIÚN EORPACH
            An Bhruiséil,6.4.2022
            COM(2022) 168 final

            IARSCRÍBHINN
            a ghabhann leis an
            Moladh le haghaidh CINNEADH ÓN gCOMHAIRLE
            Lena n-údaraítear tús a chur leis an gcaibidlíocht le haghaidh comhaontú maidir le hiompar earraí de bhóthar idir an tAontas Eorpach agus Poblacht na Moldóive

               IARSCRÍBHINN

               Treoracha caibidlíochta maidir le comhaontú idir an tAontas agus Poblacht na Moldóive i ndáil le hiompar earraí de bhóthar

               1.Na cuspóirí caibidlíochta

               Léirscaoileadh an iompair earraí de bhóthar a cheadú i dtéarmaí ceart idirthurais agus ceart iompair dhéthaobhaigh idirnáisiúnta idir an tAontas Eorpach agus an Mholdóiv a fhad a mhairfidh an fogha míleata gan chúis gan údar a thug an Rúis faoin Úcráin.

               2.Raon feidhme an chomhaontathe

               (1)Ba cheart don chomhaontú iompar earraí de bhóthar a léirscaoileadh trí chearta rochtana a dheonú d’oibreoirí de chuid na Moldóive agus oibreoirí de chuid an Aontais Eorpaigh maidir le hidirthuras agus le hiompar idirnáisiúnta déthaobhach idir an tAontas Eorpach agus an Mholdóiv. Leis an gcomhaontú, ba cheart leibhéal na rochtana ar an margadh nó deiseanna tráchtála eile atá ar fáil faoi na comhaontuithe déthaobhacha atá ann cheana maidir le hiompar de bhóthar idir an tAontas Eorpach agus an Mholdóiv a chothabháil nó a mhéadú.

               (2)Sa chomhaontú atá beartaithe, comhaontú ar cheart comhúdarás a bheith aige i dteangacha oifigiúla uile an Aontais, ba cheart clásal teanga chuige sin a bheith san áireamh ann.

               (3)Ba cheart an Comhaontú a bheith teoranta ó thaobh ama de agus ba cheart feidhm a bheith aige a fhad agus a bheidh diantionchar ag fogha na Rúise ar an Úcráin ar oibríochtaí iompair agus ar bhonneagair iompair na hÚcráine.

               3.Forálacha ginearálta

               Toisc go dtagann an comhaontú i ndiaidh na gcomhaontuithe déthaobhacha atá ann cheana maidir le hiompar de bhóthar idir Bhallstáit an Aontais agus an Mholdóiv, beidh tús áite aige ar fhorálacha na gcomhaontuithe sin.

               A luaithe a chuirfear deireadh leis an gcomhaontú, féadfaidh feidhm a bheith ag na comhaontuithe atá ann cheana idir Bhallstáit an Aontais agus an Mholdóiv arís mura rud é agus go dtí go dtabharfaidh an tAontas comhaontú eile i gcrích leis an Mholdóiv i réimse an iompair de bhóthar.

               4.Raon feidhme an chomhaontathe

               Ba cheart go mbunófaí Comhchoiste a bhfuil ionadaithe na bPáirtithe air, comhchoiste a bheadh freagrach as an gcomhaontú a riar agus as é a chur chun feidhme go hiomchuí go háirithe a mhéid a bhaineann le hoiriúnú a dhéanamh, i ndiaidh a modhnaithe, ar rialacha de chuid an Aontais a áirítear in Iarscríbhinn a ghabhann leis an gcomhaontú, ar rialacha iad nach mór don Mholdóiv iad a chomhlíonadh, mar aon le rialacha nua is infheidhme i réimse an iompair de bhóthar a ghlactar ar leibhéal an Aontais.

               Féadfar ligean do shaineolaithe ón Moldóiv páirt a ghlacadh mar bhreathnóirí sna Grúpaí Saineolaithe a bhunóidh an tAontas agus a bheidh ag plé le reachtaíocht an Aontais a bheidh le cur i bhfeidhm ag an Moldóiv, rud a leagfar amach in Iarscríbhinn a bheidh ag gabháil leis an gcomhaontú.

               Ba cheart go n‑áireofaí sa chomhaontú sásra atá gasta, éifeachtach agus ceangailteach chun díospóidí a réiteach, sásra lena n‑áiritheofar gur féidir an comhaontú a chur i bhfeidhm i gceart.

               D’ainneoin an tsásra chun díospóidí a réiteach, ba cheart go n‑áireofaí sa chomhaontú forálacha atá le cur i bhfeidhm i gcás nach gcomhlíontar a oibleagáidí, amhail an fhéidearthacht bearta coimirce iomchuí a ghlacadh nó na cearta nó na pribhléidí a deonaíodh faoi théarmaí an chomhaontaithe a fhionraí go hiomlán nó go páirteach.

               5.An Chaibidlíocht a dhéanamh

               Déanfaidh an Coimisiún an chaibidlíocht de bhun na dtreoracha sin agus áiritheoidh sé comhordú ceart le caibidlíochtaí i réimsí ábhartha eile atá ar siúl faoi láthair nó a bheidh ar siúl amach anseo.